جەیک بیوسی - ویکیپیدیا، ئینسایکڵۆپیدیای ئازاد\nئەکتەر، مۆسیقاژەن، و بەرھەمھێنەری فیلمی ئەمریکیداڕێژە:SHORTDESC:ئەکتەر، مۆسیقاژەن، و بەرھەمھێنەری فیلمی ئەمریکی\nبیوسی لە کۆمیک-کۆنی ساندیاگۆی ٢٠١٨\nویڵیام جەیکەب بیوسی جونیۆر\n(١٩٧١-0٦-١٥) ١٥ی حوزەیرانی ١٩٧١ (تەمەن ٥٠ )\nلۆس ئەنجلس، کالیفۆرنیا، ویلایەتە یەکگرتووەکان\nگاری بیوسی (باوک)\nویڵیام جەیکەب بیوسی جونیۆر (لەدایکبووی ١٥ی حوزەیرانی ١٩٧١) ئەکتەر، مۆسیقاژەن، و بەرھەمھێنەرێکی فیلمی ئەمریکییە. لە سەروو ھەموو ڕۆڵە دیارەکانییەوە زنجیرە بکوژ جۆنی بارتڵێت بووە لە فیلمی ١٩٩٦ی The Frighteners، ئەیس لە فیلمی ١٩٩٧ی Starship Troopers، کایڵ لە فیلمی ٢٠٠١ی Tomcats، ئەیدن تانەر لە زنجیرەی تەلەڤیزیۆنی ٢٠١٤-٢٠١٦ی From Dusk till Dawn: The Series، و شۆن ئێچ کێیێس لە زنجیرە فیلمی Predator.\n٤.١ یارییە ڤیدیۆییەکان\nبیوسی لە لۆس ئەنجلس لەدایکبووە، و لە مالیبو، کالیفۆرنیا گەورەبووە، کوڕی فۆتۆگرافەر جودی بیوسی، و ئەکتەر گاری بیوسی. بیوسی تەمەنی منداڵی لە سێتی فیلمەکان و گەشتی جیھانی باندەکان بەسەربردووە کە باوکی ھەندێک کات بەژداری تێدا ئەکرد، وەک لیۆن ڕەسڵ، ویڵی نێڵسن و ڵیتڵ فیت. لە تەمەنی پێنج ساڵیدا ڕەچاوی ھەڵبژاردنی پیشەکەی دا کاتێک دوو خولیای ھەبوو کە بوون بە پیشەی: نواندن و لێدانی دڕەمس.\nیەکەم کاری بیوسی لە وێنەی جوڵاودا لە فیلمی ١٩٧٨ی Straight Timeدا بوو لەگەڵ باوکی گاری و دەستن ھۆفمان. دوو باشترین دەرکەوتنەکانی جێگری دەمارگیری کوشندەی ئایینی جۆدی فۆستەر لە Contact و سەربازی زمان پاراو ئەیس لێڤی لە Starship Troopers. ئەو لە H. G. Wells' War of the Worlds دەرکەوتووە، یەکێک لە سێ دروستکراوی فیلمی ٢٠٠٥ی ڕۆمانی ئێچ جی وێڵس، لەکەڵ سی تۆماس ھاوێڵ. لەگەڵ ئەوەشدا، ڕۆڵی سەرەکی ھەبووە لە Tomcats لەگەڵ جێری ئۆ' کۆنێڵ و شانۆب ئێلیزابێت، لە فیلمی ھەستبزوێنی جەیمس مانگۆڵدی Identity، لەگەڵ سی تۆماس ھاوێڵ لە The Hitcher II، مایکڵ جەی فۆکس لە The Frightenersی پیتەر جاکسن و Road House 2. بیوسی ڕۆڵی "باکفایەر"ی گێڕاوە لە فیلمی پاتریک دورھامی Cross کە لەسەر دی ڤی دی بڵاوکرایەوە لە ئایاری ٢٠١١، و ڕۆڵی سەرەکی ئەگێڕێت لە فیلمی سەربەخۆی Don't Pass Me By.\nئەو بەشی کەمی ھەبووە لە فیلمەکانی وەک Windrunner: A Spirited Journey بەڕۆڵی جەیسن وایڵس، Christmas with the Kranks بەڕۆڵی تیم ئالن، I'll Do Anything، Enemy of the State، The Killing Jar، The Stoned Age، PCU، Fast Sofa لەگەڵ جێنیفەر تیڵی و نەتاشا ڵیۆن، Reaper لەگەڵ دانی ترێخۆ و ڤینی جۆنز. ئەو ڕۆڵێکی سەرەکی ھەبووە لە زنجیرەی تەلەڤیزیۆنی Shasta McNasty. بیوسی ڕۆڵی پڕۆفیسۆر ئایدن "ئامێری سێکس" تانەری بەرجەستەکردووە لە ٢٠١٣وە لە From Dusk till Dawn: The Series.\nئەو دەنگی پیاوی ڕادیۆکەی کردووە لە کایەی ڤیدیۆیی ٢٠١٢ی Spec Ops: The Line و دەنگی دی جەی ڕادیۆی بەرگری لە XCOM 2: War of the Chosen. بێجگە لەوەش، دەنگی تۆمی ھەرزەکاری کردووە لە دیمەنی فلاشباکەکانی فیلمی ١٩٨٩ی Hider in the House کە باوکی، گاری بیوسی ڕۆڵی سەرەکی تۆم سایکسی گێڕاوە.\nلە ٢٠١٦ دا، بیوسی ڕۆڵی سەرەکی ھەبوو لە فیلمی Deserted لەگەڵ میشا بارتن، ترێنت فۆرد، وینتەر ئەیڤ زۆڵی، جاکسن دەیڤیس، دانا ڕۆزندۆرف، لانس ھێنریکسن و گێری بێدنۆب. فیلمەکە ھەستبزوێنێکی دەروونییە دەربارەی گروپێک ھاوڕێ لە گەشتێکدا بۆ ڤیستیڤاڵێکی مۆسیقا لە "دێث ڤاڵی - کە ئەبێتە ھۆی ونبوونیان بە نائومێدانە لە سەرنجڕاکێشترین زەوی لەسەر ھەسارەکە". بیوسی ڕۆڵی کڵەی گێڕاوە.\nلە ٢٠١٨ دا، بیوسی لە دوو ئەڵقەی Agents of S.H.I.E.L.D. دەرکەوت کە ڕۆڵی ھاوڕێ کۆنەکەی ماک تۆنی کەین ئەگێڕێت. بیوسی دواتر بەژداری کاستی شتە نامۆکانی کرد لە وەرزی سێیەمدا کە ڕۆڵی ڕۆژنامەنووسێکی ئەگێڕا بەناوی بڕوس.\nبیوسی کوڕی ئەکتەر گاری بیوسییە. لە ٢٠١٢ دا، خۆی و خۆشەویستەکەی ئەیپڕڵ کچێکییان بوو بەناوی ئۆتەم.\n١٩٧٨ Straight Time ھێنری دارین\n١٩٨٢ Barbarosa کوڕی چێشتلێنەر\n١٩٨٩ Hider in the House تۆمی ھەرزەکار ڕۆڵی دەنگی\n١٩٩١ Black Cat Run نۆرم\n١٩٩٢ Cruel Doubt خوێندکار فیلمی تەلەڤیزیۆنی\n١٩٩٣ Shimmer ڕیچارد ھاڵڤێرسن\n١٩٩٤ Foot Shooting Party کورتە فیلم\nMotorcycle Gang جەیک فیلمی تەلەڤیزیۆنی\nS.F.W. مۆڕۆو ستریتەر\nThe Stoned Age جیمی مەڵدون\n١٩٩٥ Quiet Days in Hollywood کێرت\nWindrunner دەیڤ پرۆمیسکۆ\n١٩٩٦ The Frighteners جۆنی چارڵز بارتلێت\nTwister تەکنیکاری تاقیگە\n١٩٩٧ Contact جۆسێف\nStarship Troopers ئەیس لێڤی\n١٩٩٨ Enemy of the State کڕەگ\nHome Fries ئانگس\n١٩٩٩ Shasta McNasty دێنیس\nHeld Up بیومۆنت\n٢٠٠١ Tomcats کایڵ برێنەر\nJeremiah جەیک دەیڤنپۆڕت\n٢٠٠٢ The First $20 Million Is Always the Hardest داڕێڵ\nThe Twilight Zone ڤینسێنت ھانسن ئەڵقەی: "Chosen"\n٢٠٠٣ Identity ڕۆبێرت مەین\nLost Junction مات\nThe Hitcher II: I've Been Waiting جاک\n٢٠٠٤ Christmas with the Kranks ئەفسەر ترین\nCharmed واڕڵۆک ئەڵقەی: "WitchStock"\n٢٠٠٥ H. G. Wells' War of the Worlds لیوا ساموێڵسن\nThe Rain Makers شاو بەرھەمھێنەری یاریدەدەر\nCode Breakers ستڕاوب\n٢٠٠٦ Road House 2 وایڵد بیڵ\nWristcutters: A Love Story بڕایەن\n٢٠٠٨ Time Bomb جەیسن فیڵبی\n٢٠١٠ The Killing Jar گرین\n٢٠١١ Cross باکفایەر بەرھەمھێنەر\nArbor Demon شۆن\n٢٠١٢ Play James Play پۆوڵ\nDon't Pass Me By فرێد نۆرویک\nNazis at the Center of the Earth ئەیدریەن ڕێیستاد\nBeverly Hills Chihuahua 3: Viva la Fiesta! ئۆسکار ڕۆڵی دەنگی\n٢٠١٣ Girl Meets Boy ڕیچارد\nPsych کارمەندی ئێف بی ئای ئەڵقەی: "Santabarbaratown 2"\n٢٠١٤ Reaper بیڵ\n٢٠١٤-٢٠١٦ From Dusk Till Dawn: The Series پڕۆفیسۆر ئایدن "ئامێری سێکس" تانەر ٢٦ ئەڵقە\n٢٠١٥ Justified لێوس "ذە ویز" ماگۆ ئەڵقەی: "The Trash and the Snake"\nTexas Rising ساموێڵ واڵەس ٢ ئەڵقە\nMost Likely to Die تاڕکین\n٢٠١٦ Last Man Club دایمند جیم\n٢٠١٧ Day 5 کاڕڵ ئەڵقەی: "Lucid"\nDead Again in Tombstone کۆڵۆنێڵ جاکسن بومەر\nRay Donovan ئاسد مان ٣ ئەڵقە\nFreakish ئێڕڵ ٥ ئەڵقە\n٢٠١٨ Agents of S.H.I.E.L.D. تۆنی کەین ٢ ئەڵقە\nThe Predator شۆن کێیێس\nNCIS ویت دێکستەر ئەڵقەی: "Handle With Care"\nA Boy Called Sailboat بەڕێز بینگ\n٢٠١٩ شتە نامۆکان بڕوس لۆوی ٥ ئەڵقە\nL.A.'s Finest بیشۆپ دوڤاڵ\nMr. Robot فرێدی لۆماکس ئەڵقەی: "401 Unauthorized"\nGhost in the Graveyard چاڕڵی سولیڤان\nSwamp Thing شاو ئەڵقەی: "Loose Ends"\n٢٠٢٠ Predator: Hunting Grounds شۆن کێیێس ڕۆڵی دەنگی\nجەیک بیوسی لە بنکەدراوەی ئینتەرنێتیی فیلمەکان\nجەیک بیوسی لە ئۆڵمووڤی\nوەرگیراو لە «https://ckb.wikipedia.org/w/index.php?title=جەیک_بیوسی&oldid=840143»\nئەم پەڕەیە دواجار لە ١٧:٤٥ی ١٨ی ئەیلوولی ٢٠٢١ نوێ کراوەتەوە.


به‌ڤیدیۆ: ماڵی كوردێك له كه‌مپێكی یۆناندا ئاگری گرت | Pishti News\nپه‌ڕه‌ی سه‌ره‌کی/ڤیدیۆ/به‌ڤیدیۆ: ماڵی كوردێك له كه‌مپێكی یۆناندا ئاگری گرت\n1,846 1 خوله‌ک\nكه‌مێك به‌ر له ئێستا ماڵی كوردێك له كه‌مپی سیڤا له باكوری ئه‌سینا ئاگری گرت\nبه پێی زانیاریه‌كان كه تایبه‌ت ده‌ستی مه‌ڵپه‌ڕی پشتی-نیوز كه‌وتون، ئه‌مشه‌و كاتژمێر 21:00 به‌هۆكارێكی نادیاره‌وه ماڵی خێزانی كورده‌ك له‌و كه‌مپه ئاگری گرت له ڕووداوه‌كه‌دا منداڵێكی ته‌مه‌ن 8 ساڵ سوتا و ده‌ستبه‌جێ گیانی له ده‌ستدا.\nشایه‌تحاڵێك كه نزیكی ڕووداوه‌كه بوو به پشتی-نیوزی ڕاگه‌یاند، باوكی منداڵه‌كان له ده‌ره‌وه‌ی ماڵه‌كه‌دا بوو، دایك و دوو كوڕ و سێ كچه‌كه‌ی له نێو ماڵه‌كه‌دا بوون، له ناكاودا، گوێبیستی هاوار بووین و بینیمان كه ماڵی خێزانه كورده‌كه ئاگری گرتووه. ئاگره‌كه زۆر به‌هێز بوو، نه‌مان توانی كۆنترۆڵی بكه‌ین، دایكی منداڵه‌كان توانی له گه‌ڵ كوڕێك و سێ كچه‌كه‌ی ڕوو له ده‌ره‌وه بكات به‌ڵام نه‌یزانی كه منداڵێكی له خانوه‌كه‌دا به‌جێ هێشت. به‌داخه‌وه دوای یه‌ك كاتژمێر خۆمان منداڵه‌كه‌مان هێنایه ده‌ره‌وه به‌ڵام گیانی له ده‌ست دابوو.\nسه‌رتاشخانه‌یه‌ك بۆ هه‌لی كاری په‌نابه‌ران له ئه‌سینای پایته‌ختی یۆنان كرایه‌وه


به‌رنامه‌ی هه‌له‌و واشنتن تایبه‌ت ده‌بێت به هه‌وڵه‌کانی حه‌شدی شه‌عبی بۆ بڵاوبوونه‌وه له که‌رکوک\nله کۆتایی مانگی یازده‌ی سـاڵی ڕابردوو هه‌ردوو شاری جه‌له‌ولا و سه‌عدیـیه له ده‌سه‌ڵاتی چه‌کدارانی داعش ڕزگارکران، به هه‌ماهه‌نگی نێوان هێزی پـێشـمه‌رگه و هێزه‌کانی حکومه‌تی عێراق که به‌شێـکی له هێزی شیعه‌ی ناسراو به حه‌شدی شه‌عبی پـێـکهاتووه.\nسه‌ره‌تا زۆر جێگه‌ی خۆشـحاڵی خه‌ڵک بوو، به‌ڵام ڕۆژ له دوای ڕۆژ نیگه‌رانی لێـکه‌وته‌وه به تایبه‌تی پاش ئه‌و ڕاپـۆرتانه‌ی باس له پـێشـێلکاری ده‌که‌ن له لایه‌ن هێزه‌کانی حه‌شدی شه‌عبیـیه‌وه، له‌وانه به تاڵانبردنی ماڵ و حاڵی خه‌ڵـکی له‌و دوو شاره و وه‌کو ده‌ڵێن ئه‌وه‌ی بۆشیان نه‌براوه سووتاندویانه و وێرانیان کردووه. ئه‌مانه بوونه مایه‌ی گرژی نێوان پـێشـمه‌رگه و ئه‌و هێزانه و زۆر جار مه‌ترسی هه‌ڵگیرسـاندنی شه‌ڕی گه‌وره‌ی لێده‌کرا.\nحکومه‌تی ناوه‌ندی نه‌ک هه‌وڵی نه‌داوه ئه‌و کێشه‌یه چاره‌سه‌ر بکات، به‌ڵـکو ڕێگه‌شی له به‌رده‌م ئه‌و هێزانه واڵاکردووه به‌ره‌و ناوچه دابڕاوه‌کانی دیکه‌ش هه‌نگاو بنێن.\nله ئێسـتادا مه‌ترسی هه‌یه ئه‌و هێزانه به زۆری زۆردار خۆیان به شاری که‌رکوکدا بکه‌ن، بۆیه مه‌سعود بارزانی سه‌رۆکی هه‌رێمی کوردسـتان و کۆسره‌ت ڕه‌سوڵ عه‌لی جێـگری سه‌رۆکی هه‌رێم سه‌ردانی شاری که‌رکوکیان کرد و له‌وێ له‌گه‌ڵ کاربه‌ده‌سـتانی ئه‌و شاره و فه‌رمانده‌کانی هێزی پـێشـمه‌رگه کۆبوونه‌وه.\nپـرسیار لێره‌دا ئه‌وه‌یه بۆ ئه‌و هێزه شیعانه هه‌وڵ ده‌ده‌ن له ناوچه دابڕاوه‌کان بڵاوبـبنه‌وه له کاتێـکدا له زۆر ناوچه‌ی دیکه‌ی گرنگی عێراقدا پـێویست به هێزی شه‌ڕکه‌ر له دژی داعش هه‌یه.\nئایا ئه‌مه ده‌سـتێـکی شاره‌وه‌ی له پشـته‌وه نیـیه بۆ نانه‌وه‌ی شه‌ڕ و ئاژاوه له نێوان پـێشـمه‌رگه و هێزه عێراقـیـیه‌کاندا ئه‌مه‌ش تاوه‌کو به به‌رژه‌وه‌ندی داعش بشکێته‌وه.\nلێره‌دا کورد که خۆی به خاوه‌نی ئه‌و ناوچانه داده‌نێت، چۆن کاردانه‌وه‌ی هه‌بێت؟\nئه‌مه بابه‌تی به‌رنامه‌ی هه‌له‌و واشنتنی ئه‌م هه‌ینیـیه ده‌بێت که حه‌یده‌ر که‌ریم له به‌شی کوردی ده‌نگی ئه‌مه‌ریکا به‌ڕێوه‌ی ده‌بات و میوانه‌کان ئه‌م به‌ڕێزانه ده‌بن:\nئه‌حمه‌د عه‌سکه‌ری، ئه‌ندامی لیژنه‌ی ئه‌منی ئه‌نجومه‌نی پارێزگای که‌رکوک له‌سه‌ر لیستی یه‌کێتی نیشـتیمانی کوردسـتان.\nنه‌جات حوسێن، ئه‌ندامی ئه‌نجومه‌نی پارێزگای که‌رکوک له‌سه‌ر لیستی تورکمان.\nکامه‌ران که‌رکوکی، ئه‌ندامی ئه‌نجومه‌نی پارێزگای که‌رکوک له‌سه‌ر لیستی پارتی دیموکراتی کوردسـتان.


کتێبی ئایندەی کەرکوک لەنێوان ھەولێر و بەغدا | CFS Center\nHome / بڵاوکراوەکان / كتێب / کتێبی ئایندەی کەرکوک لەنێوان ھەولێر و بەغدا\nکتێبی “ئایندەی کەرکوک لەنێوان ھەولێر و بەغدا” لەلایەن توێژەران د. ئومێد رەفیق فەتاح، د. عابد خالد ڕەسوڵ، د. زمکان عەلی سەلیم، د. جەلال حەسەن مستەفا و د. ھەردی مەھدی میکەوە ئامادە کراوە و ساڵی ٢٠١٧-٢٠١٨ بڵاوکراوەتەوە.\nکتێبەکە پڕۆژەی ھاوبەشی سەنتەری لێکۆڵینەوەی ئایندەیی و سەنتەری لێکۆڵینەوەی یاسایی و سیاسیی لە کۆلێژی یاسا و ڕامیاریی زانکۆی سلێمانییە.\nکتێبەکە لە سێ توێژینەوە پێکھاتوو؛\nتوێژینەوەی یەکەم تایبەتە بە پێشینەیەکی مێژووی دەربارەی پرسی کەرکوک، ئێستا و ئایندەی کەرکوک، دۆخی ئاسایشی کەرکوک و رەھەندە ھەرێمی و نێودەوڵەتییەکانی پرسی کەرکوک.\nلە توێژینەوەی دووەمدا ئەم باسانە خراونەتەڕوو؛ حوکمڕانی ھاوبەش وەک چارەسەرێک بۆ پرسی کەرکوک، دۆخی ئەمنیی کەرکوک، لەدەستدانی کەرکوک و ناوچە جێناکۆکەکان لەلایەن کوردەوە و کەرکوک لە سیاسەتی گشتیی ئێراندا.\nتوێژینەوەی سێیەمی کتێبەکە تایبەتە بە: دۆسێی فرەڕەهەندی کەرکوک و چارەسەری تەوافوقی، ئایندەی دۆسییەی ئاسایشی کەرکوک و ئایندەی کەرکوک لە سیاسەتی ھەرێمایەتی و نێودەوڵەتیدا.\nبۆ داونلۆدکردنی پی دی ئێفی کتێبەکە، کلیک لەم لینکەی خوارەوە بکە


توێژەرێکی زانکۆی نۆتنگهام: تا ئێستا نزیکەی 28 هەزار بازدانی ڤایرۆسی کۆرۆنا تۆمار کراوە\nی مانگی حه‌وت ٠١, ٢٠٢١\nتوێژەرێکی زانکۆی نۆتنگهامی بەریتانی ئاماژە بەوەدەکات، تا ئێستا نزیکەی 28 هەزار بازدانی ڤایرۆسی کۆرۆنا تۆمارکراوە و زۆربەی بازدانەکانیش بە زیانی ڤایرەسەکە شکاوەتەوە، جەخت لەسەر ئەوەش دەکاتەوە جۆرە هندیەکەی ڤایرۆسی کۆرۆنا ڕوو لە تەشەنە سەندن دەکات.\nلەم گفتووگۆیەدا لەگەڵ دەنگی ئەمەریکا، دکتۆر حەسەن ڕۆستەم توێژەر لەزانکۆی نۆتنگهامی بەریتانی، دەڵێت"ڤایرۆسی سارس کۆڤ دوو کە هۆکاری ڤایرۆسی نوێی کۆرۆنا یە، بازدانی زۆری بەسەردا هاتووە، تا ئێستا نزیکەی 28 هەزار بازدان ڕیکۆرد کراوە، نزیکەی 15 ڤارێنتی (جۆر) جێ سەرنجیشی لێ دروستبووە، بەتایبەت ڤارێنتی دەلتا( کۆرۆنای هندی) کە زۆربڵاوە و ئێستا لە بەریتانیا لەتەشەنە سەندندایە و ڕێژەی دووبارە توشبوون بەرزدەکاتەوە."\nجەختیشیکردەوە "کاریگەری ڤاکسینەکان بەرامبەر هەندێک لە جۆرە نوێ یەکانی کۆرۆنا لاوازترە لە جۆرەکانی پێشووتر، لەئێستادا ڤاکسینەکانی ڤایزەر و ئەسترازینکا و مۆدێرنا و هەندێک ڤاکسینی تر، گەر 100% مرۆڤ نەپارێزێ لە ڤارێنتە نوێ یەکان، تا ڕادەیەکی زۆر دەیپارێزێ لەقورسی نەخۆشیەکە."\nدکتۆر حەسەن ڕۆستەم، ئاماژەی بەتوێژینەوەیەک کرد کە لەگۆڤاری نەیچە بڵاوکراوەتەوە، توێژینەوەکە دەیسەلمێنێت ئەو کەسانەی پێشتر توشی کۆرۆنا بوون و دواتر ڤاکسینیان داوە، ڕادەی بەرگری جەستەیان زۆر بەرزترە لەوانەی تەنها ڤاکسینیان داوە و توشی کۆرۆنا نەبوون، یاخود تەنها توشی نەخۆشیەکە بوون و ڤاکسینیان نەداوە.\nتوێژەرەکەی زانکۆی نۆتنگهام ی بەریتانی، ئاماژەی بە توێژینەوەیەکی تریش کرد کە لەگۆڤاری لانسێت بڵاوکراوەتەوە، لەسەر کاریگەری ڤاکسینەکانی ئەسترازینکا و ڤایزەر، ڕوونیکردەوە بەپێی توێژینەوەکە، گەر مرۆڤ ژەمی یەکەمی ڤاکسینی ئەسترازینکای دابێت و ژەمی دووەمی ڤایزەری دابێت، بەرگری جەستەی بەرامبەر کۆرۆنا ڤایرەس بەهێزتربووە، وەک لەوەی هەردوو ژەمەکە ئەسترازینکا یان ڤایزەری دابێت، وتی "توێژینەوەکان هەرچەندە ئەنجامی تەواویان دەرنەچووە، دەکرێت دوو جۆری ڤاکسینی جیاواز، هەریەکەیان و لە ژەمێکدا بدرێت."\nدکتۆر حەسەن ڕۆستەم، ئەوەشی خستەڕوو گەورەترین کێشە کە ڕووبەڕووی ڤاکسینەکان دەبێتەوە، بازدانی ڤایرەسەکەن، هەروەها ماوەی دژە تەنەکان کە لەجەستەدا دروست دەبن و دوای ماوەیەک لاواز دەبن، دیسانەوە مایەی گرفتە، وتی"ئەم دوو گرفتە وایانکردووە، زاناکان بیر لە ژەمی سێ یەم بکەنەوە، ئێستا ئەسترازینکا هەستاوە بە دروستکردنی ڤاکسینی نوێ بەهەمان تەکنیک، بەڵام بەبەکارهێنانی بۆ ماوەی ڤارێنتە نوێ یەکان، ژەمی سێهەم، بۆ چالاککردنی بەرگری جەستەیە بەرامبەر ڤایرەسەکە."\nلەکۆتایی گفتووگۆکەیدا لەگەڵ دەنگی ئەمەریکا، دکتۆر حەسەن ڕۆستەم توێژەر لە زانکۆی نۆتنگهامی بەریتانی، ئاماژەی بە زۆری بازدانەکانی ڤایرۆسی کۆرۆنا کرد و ڕوونیکردەوە، ڤایرەسەکە زۆر بازدەدات و بازدانەکان بەزەرەری دەشکێتەوە، بەڵام گەر ژمارەیەکی کەمیش لە بازدانەکان بەسودی ڤایرەسەکە بێت، ئەمە وادەکات ڤایرەنت( جۆر) ی تازە دروست ببێت، وتی "لە ئێستادا سەنتەرێکی جیهانی گەورە بۆ چاودێری کردن و ڕیکۆردکردنی گۆڕانکاری و بازدانەکانی ڤایرەسەکە دروستبووە، تا کۆمپانیاکانی دەرمان ڕەچاوی گۆڕانکاریەکان بکەن و هەوڵبدەن لەدروستکردنی ڤاکسینی نوێ دا، سود لە بۆ ماوەی ئەو ڤایرەسانە ببینن."


لامەركەزی یەكێكە لە سیستەمەكان بەرێوەبردن كە لە زۆربەی وڵاتەكاندا كاری پێدەكرێت لە پێَناوی نەهێشتنی گەندەڵی و قورخ نەكردنی دەسەڵات لەلایەن یەك كەسەوە لە هەموو بوارەكان، نەهێشتنی رۆتینات و خێراكردنی كار و باری هاوڵاتیان باشترین جۆری لامەركەزیش ئەو لامەركەزییەیە كە هەرسێ جۆرەكەی دەسەڵات بگرێتەوە كە بریتین لە دەسەڵاتەكانی (یاسادانان، جێ بەجێ كردن، دادوەری) و دوركەوتنەوە لە لامەركەزیەتی جوگرافی\nیاسای ژمارە (3)ی ساڵی (2009)ی هەمواركراو تایبەت بە پاریزگاكانی هەرێمی كوردستان بۆ جێ بەجێ كردنی لا مەركەزیەتی جارێكی تر پێویستی بە هەمواركردنەوە هەیە\nماددەی یەكەم/شەشەم/پاریزگا یەكەیەكی كارگێری یە لە ناو سنوری جوگراقیاكدا لە قەزا و ناحیە و گوند پێك دێت\nلەم یاسەیەدا كە دەسەڵات و ئەرك ی پاریزگار و سەرۆكی ئەنجومەن و قایمقام و بەرێوەبەری ناحیەی و ئەندامی ئەنجومەنەكانی دیاری كردوە بەڵام پێویستە هەموار بكرێتەوە و بەجۆرێك كە لەگەڵ لامەركەزیەتدا بگونجێ بۆ پێدانی دەسەڵات و ئەركە كارگێری و داراییەكان بە پاریزگار و سەرۆكی ئەنجومەن و قایمقام و بەرێوەبەری ناحیەی و سەرۆكی فەرمانگاكانی سنوری ئەو پاریزگایە\nوە بەشی زۆری یاساكان لە هەرێمی كوردستان بۆ سیستەمی مەركەزی دەرچوێنراون لە پەرلەمانی كوردستان بۆیە لەگەڵ هەمواركردنی یاسای پاریزگاكان پێویستە ئەو یاسایانەش هەمواربكرێن كە رێگر دەبن لەبەردەم سیستەمی لامەركەزی چونكە هەرێمی كوردستان لە ئیستادا سیستەمی مەركەزی پەیرەو دەكات و وە بەشی زۆری یاساكان لەسەر جێ بەجێ كردنی سیستەمی مەركەزی دانراون وە لە كارنامەی ئەنجومەنی وەزیرانی هەرێم كابینەی (9) تەنها باس لەلا مەركەزیەتی (كارگێری ) كراوە بۆیە بۆیە لا مەركەزیەت كە هەرسێ لایەنی دەسەڵات نەگرێتەوە كە بریتن لە دەسەڵاتەكانی (یاسادانان، جێ بەجێ كردن، دادوەری) ئەوە ناتوانێ وەك پێویست ئامانجەكانی بپَكێت\nسودەكانی سیستمی لا مەركەزیەت\nبە دەهاتی پاریزگاكە دەتوانێنریت پرۆژەی پێویست لە سنوری جوگرافیایی پاریزگاكە ئەنجام بدریت بە قەزا و ناحیە و گوندەكانەوە و بەمەش تەواوی سنوری پاریزگاكە دەبوژێتەوە و بەرەو پێشچونی زۆر باشە لە هەموو سێكتەرەكان بەخۆیە دەبینێت بە مەرجێك بەشیوەیەكی راست و دروست سیستەمی لا مەركەزی پەیڕەو بكەن یەمەش پاریزگا خۆی سود لە داهاتی خۆی دەبینیت و پێویست ناكات بۆ ئەنجامدانی پرۆژەكان یان هەر كارێكی خزمەت گوزاری بگەرێتەوە مەركەز ئەمەش دەبێتە هۆی رێگریكردنی لە قۆرغكردنی دەسەڵات لەلایەن تاكێك یان چەند تاكێك یاخود دەستەیەكی دیاریكراوەوە و بەخشینی متمانە بە یەكە ئیدارییەكانی سنوری پاریزگا كەبڕیار لە چۆنیەتی بەڕێوەبردنی\nفەرمانگەحكومییەكانی بدەن و خۆیان چارەنووسی كارگێڕی و و دارایی پێشخستنی ناوچەكەیان دیاری دەكەن\nكەمكردنەوەی قەبارەی بەرپرسیارەتی سەر شانی مەركەزو بەخێرایی بڕیاردان و دووركەوتنەوە لە ڕۆتینی زۆری وەرگرتنی بڕیارو بەخێرایی جێبەجێكردنی پلانەكان\nبەڕێوەبردنی كارەكان سیفەتێكی دیموكراسی لەخۆدەگرێت، بەوەی دەسەڵاتە كارگێڕییە جیاوازەكان، دەتوانن بڕیاری تایبەت بە خۆیان دەربكەن و لەمەشدا بەشداری بە فەرمانبەرانی یەكە كارگێڕییەكان دەكرێت و لە بیروڕاو پێشنیارەكانیان دەگیرێت\nدۆزینەوەی چارەسەری خێرا بۆ ئەو كێشە و قەیرانانەی لە ناوچەیەكی كارگێڕی دیاریكراودا روودەدات، دیاریكردن و وەرگرتنی بڕیاری گونجاو بە پەلە لە كۆی ئەو بڕیارانەی لە بەردەستدایە بۆ چارەسەركردنی كێشەو قەیرانەكان.\nدەستووری 2005 ی عیراق بەم شیوەی خوارەوە باس لە لا مەركەزیەتی هەرێم و پاریزگاكان دەكات\nلە بەندی پێنجەم بەشی یەكەم تایبەت بە دەسەڵاتی هەرێم بەم شیوەیە دەقی لەسەر هاتووە\nرژێمی فیدراڵی لە عێراق پێك دێت لە پایتەخت و هەرێمەكان و پاریزگا لا مەركەزیەكان و ئیدارە ناوخۆیەكان\nماددەی (117) یەكەم\nئەم دەستوورە لە بەرواری پیادەكردنەوە دان بە هەرێمی كوردستان و ئەو دەسەڵاتەی ئیستادا دادەنێت وەك هەرێمێكی فیدڕالی\nهەرێم دەستورێك بۆخۆی دادەرَژێت هەڕەمی دەسەڵاتەكانی هەرێم و میكانزی بەكارهێنانی ئەو دەسەڵاتانە دیاری دەكات بە مەرجێك ناكۆك نەبن لەگەڵ دەستووری عیراق ی ساڵی 2005\nماددەی (121) لە دەستوری هەمیشەیی عێراق، هەرێمی كوردستان كۆمەڵێك دەسەڵاتی ئیداری و ئابوری و سیاسی پێدراوە كە فاكتەری بەهێزبونی بو لە ساڵانی ڕابردودا، دیاترین ئەو مافانەش بریتین لە\nدووەم: حكومەتی هەرێم مافی هەمواركردنی جێبەجێكردنی یاسای فیدرالی لە هەرێمەكەدا هەیە ئەگەر ناكۆكی یان دژیەك لەنێوان یاسای فیدرالی و یاسای هەرێمدا هەبو لەسەر بابەتێك كە لە سنوری ئەو دەسەڵاتانەدا نەبێت كە تایبەتن بە حكومەتی فیدرالی.\nپێنجەم: هەرچی پەیوەندی بە بەڕێوەبردنی هەرێمەوە هەیە لە ئەستۆی حكومەتی هەرێمدایە بەتایبەتی پێكهێنان و ڕێكخستنی هێزەكانی ئاسایشی ناوخۆی هەرێم وەك پۆلیس و ئاسایش و پاسەوانی هەرێم\nبەشی دووەم تایبەت بە دەسەڵاتی پاریزگاكان كە بەدەرن لە هەرێم بەم شیوەیە دەقی لەسەر هاتووە\nمادەی 122 لە دەستوری عیراقی سالی 2005\nیەكەم/پاریزگا لە ژمارەیەك قەزا و ناحیە و گوند پێك هاتووە\nدووەم/ئەو پاریزگایانەی سەر بەهیچ هەرێمێك نین دەسەڵاتی بەرێوەبردن و دلاایی فراوانیان پێدەدرێت بەجۆرێك بتوانن كار و باری خۆیان بەرێوەبەرن بە گوێرەی بنەمای (لامەركەزی ئیداری) ئەوەش بە پێی یاسا رێك دەخرێت\nسێ یەم / ئەو پارێزگارەی ئەنجومەنی پارێزگا هەڵی دەبژێرێت سەرۆكی راپەراندنی باڵَایە لەو پاریزگایە بە پیادەكردنی ئەو دەسەڵاتەی لە لایەن ئەنجومەن پێی بەخشراوە\nچوارەم/ هەڵبژاردنی ئەنجومەنی پاریزگا و پاریزگار دەسەڵاتەكانیان بە یاسا رێك دەخرێت\nپێنجەم/ئەنجومەنی پاریزگا ناكەوێتە ژیر ركێفی هیچ وەزارەتێك و یان لایەنێك كە پەیوەست نەبێت بە وازارەت وە و دارایی سەربەخۆی خۆی هەیە\nبەمەش لە رووی دەستووری یەوە هیچ كێشەیەك نابیت و لامەركەزی تەواو دەسوتوریە دابران نی یە وەك هەرێم یان جیا بكریتەوە لە هەرێمی كوردستان بەڵكو دەستور رێگە دەدات لامەركەزی لەهەرێمی كوردستان هەبێت چونكە لە دەستوردا هاتووە و ناكۆك نی یە لەگەڵ هیچ مادەەیەكی دەستوری و بەم جۆرەی لە دەستوردا هاتووە ئەنجومەنی پاریزگاكان دەتوانن راژەكانیان لە سەروەزارەتی ناوخۆ بگوازرێتە سەر بە ئەنجومەنی وەزیران چونكە دەستوری عێراق رێگەی پێدەدات و نوێنەراتی خەڵك دەكەن بۆیە پێویست ناكات سەر بە هیچ وەزارەتێك بن


زانستی خۆراکی لەنێوان گرنگی و پشتگوێ خستندا\nداوا دەکرێت دەرچونی پۆلی ١٢ لەکاتی ھەڵبژاردنی کۆلێجەکانی زانکۆن گرنگی بدەن بە بەشی زانستی خۆراکی کۆلێجی کشتوکاڵی زانکۆی سلێمانی.\nبەشی خۆراکی کۆلێجی کشتوکاڵی زانکۆی سلێمانی ، تایبەت بە گرنکی بەشی زانستی خۆراکی چەند پرسیاێک دەکەن و وەڵامیش دەدرێتەوە.\nپ/ئایا بەشی زانستی خۆراك گرنگە؟ هەڵیبژێرم؟!\nو/ ڕەنگە ئەمە پرسیاری هەر خۆێندکارێک بێت کە لە پۆلی ۱۲ دەرەچێت و کۆنمرەکەی لە بواری کۆلێژی کشتوکاڵدا خۆی دەبینێتەوە ، ئێمە دەمانەوێت هەندێک ڕاستی بخەینە ڕوو لەسەر گرنگی ئەم بەشە\nئەگەر سەیری مێژوی مرۆڤایەتی بکەین لە دێرزەمانەوە بە ڕاوکردن پاشان کشتوکاڵ کردن دواترینیان بە پیشەسازی هەوڵی مانەوەو گەشەسەندنی داوە هەموو ئەوکارانەش بۆ دەسکەوتنی خۆراك بووە پاشان پێداویستیەکانی تری. ئەم پرۆسەیەش بەردەوامە و بەردەوامی دەبێت چونکە نزیکەی حەوت ملیار مرۆڤ لەسەر گۆی زەوی پێویستیان بە خۆراکە!! لە هەمان کاتدا نزیکەی ٨۲۱ ملیۆن مرۆڤ بەدەست برسێتی و نەبونی خۆراکەوە دەناڵێنن .\nپ/ زانستی خۆراك چیە؟ کەسانی ئەم بوارە بەرپرسیاریەتی چیان لەسەر شانە؟\nو/زانستی خۆراك بریتیە لە کۆکراوەی زانستەکانی بایلۆجی(زیندەزانی) و کیمیا و فیزیا و ئەندازەزانی بەکارهێنانی لەسەر سەرچاوە ڕوەکی و ئاژەڵیەکان و بەرهەم هێنانی خۆراکیکی شیاو ، خوازراو ، سەلامەت و تەندروست بۆ مرۆڤ.\nبەرپرسیاریەتیەکی ئەخلاقی و مرۆی لەسەر شانی پسپۆڕانی بواری خۆراکە کە گەشە بدەن بە زانست و زانیاری خۆراك لە ڕێگای پسپۆڕیە جیاوازەکانەوە بە مەبەستی دابین کردن و دەسکەوتنی خۆراکێکی سەلامەت و بەها بەرز . چونکە ئەگەر پزیشکێك لەکاتی نەشتەرگەری هەڵەیەك بکات لە ڕوی ژمارەوە دەبێتە هۆی لەناوچون و چاك نەبونی یەك کەسی نەخۆش بەڵام ئەگەر خۆراکێکی نا سەلامەت لە سنورەکانەوە یان لە کارگە خۆراکیەکانەوە بگاتە دەست هاوڵاتیان دەکرێت ببێتە هۆی لەناچونی چەندین کەسی ساغ یان توش بونیان بە چەندین نەخۆشی ، لێرەدا بەرپرسیارەتی کادرانی بواری خۆراك دەردەکەوێت له چ ئاستێکدایە!\nپ/ئایا ئەم بەشە لە کام کۆلێج و شاری کوردوستانە؟ ئەگەر تەواوم کرد پسپۆڕیم چی دەبێت؟\nو/ ئەم بەشە لە کۆلێجی زانستە کشتوکاڵیەکانی زانکۆی سلێمانی یە لە شاری سلێمانی.\nپاش چوارساڵ خوێندن لە زانستەکانی خۆراك تۆ دەبیتە کەسێکی تایبەتمەند لە بوارەکانی :\nپ/ ئایا هەلی کار هەیە بۆ دەرچوان؟ ئایا ئەوانەی پێش ئێمە دانەمەزراون؟\nبەشی زانستی خۆراك لە هەردوو سێکتەری حکومی و ئەهلی گرنگی خۆی هەیە بەڵام بەداخەوە بەرپرسانی ئەم وڵاتە بە بێ ئاگای بێت یان بە قەست حەقی خۆیان نەداوە بەم بەشە دەکرا ئێستا سەر سنورەکان و سەرجەم ئەو دامەزراوە حکومیانەی مامەڵە لەگەڵ خۆراك دەکەن سودیان ببینایە لە دەرچوان و پسپۆڕانی ئەم بەشە . لە کەرتی تایبەتیش دەکریت سودی زیاتر ببینرێت لە کادرانی ئەم بەشە ، وە خاڵێکی جیاکەرەوە هەیە کە ئەم بەشە جیا دەکاتەوە لە بەشەکانی تری کۆلێج ئەویش بریتیە لە دامەزراندی پرۆژەی پچوك و ماناوەند ی خۆراکی کە دەکرێت دەرچوەکانمان بەشێوەی گروپی چەند کەسی ئەم پرۆژانەیان هەبێت و بەشێوەیەکی ئەکادیمی بەرهەمیان هەبێت. چاوەڕێی دامەزراندنی حکومی نەکەن .\nبەڵێ بەشێك لە خوێندکارانی دەرچوی ئەم بەشە لە دەزگاکانی کواڵێتی کۆنترۆڵ و لیجنەکانی تەندروستی و کارگەکانی ئاو خۆراك و شیرەمەنی خزمەت دەکەن و جێ دەستیان دیارە.\nپ/ ئایا خوێندن لەم بەشە لەڕووی مەعنەویەوە بەسوودە؟\nو/ بەڵێ ، بێگومان بەلایەنی کەمەوە فێری ئەوە دەبین چی بکڕین و بیخۆین باشە ، چۆن خۆمان بەدور بگرین لە خۆراکی کواڵێتی نزم ، چۆن خۆراك هەڵبگرین و بیپارێزین ، چی بۆ منداڵەکانمان باشە چۆن کێشمان دابەزێنین ، بەمەش هۆشیاری و ڕۆشنبیری خۆراکی کە فێری دەبین دەیگەنینە خێزان و کۆمەڵگاکەمان.\nپ/ پلانی ئەم بەشە چیە بۆ بەگەڕخستنی ئەو خوێندکارانەی خوێندن تەواو دەکەن؟\nو/ لە ئێستادا بەشەکەمان بە هاوکاری ڕاگرایەتی کۆلێجەکەمان نوسراوی فەرمی گەیاندوە بە سەرجەم ئەو فەرمانگەو دامەزراوانەی کە بە جۆرێك لە جۆرەکان مامەڵە لەگەڵ خۆراكدا دەکەن واتە پشکنین یان بەرهەم هێنان یان هاوردەکردن یان دابەش کردنی خۆراك وە هەروەها ئەو شوێن و جێگایانەی خۆراکیان تیا پێشکەش دەکرێت و دەفرۆشرێت پێویستە دەرچوانی ئەم بەشە ئەرکی چاودیری کردن و پشکنینیان بخرێتە ئەستۆ.\nبەشی زانستی خۆراکی لە ۲۰۰٨ ەوە وەجبەی دەرچونی ھەیە کە ساڵانە ٥٠ بۆ ٧٠ دەرچوو لۆ خۆ دەگرێت.\nئه‌م بابه‌ته 543 جار خوێنراوه‌ته‌وه


فەرماندەی گشتی هێزەکانی سوریای دیموکرات ( هەسەدە) ڕایگەیاند، گفتوگۆکانیان بەردەوامە لەگەڵ حکومەتی سوریا بۆ گەیشتن بە چارەسەرى کێشەکان، داواش دەکات قاهیرە ڕۆڵی خۆی لە چارەسەرکردنی کێشەکانی نێوان ئیدارەی خۆبەرێوەبەری ڕۆژئاوای کوردستان و حکومەتی سوریا بگێڕێت.\nمەزڵوم کۆبانێ، فەرماندەی گشتی هێزەکانی سوریای دیموکرات لە دیمانەیەکیدا لەگەڵ کەناڵی TeNی میسری ڕایگەیاند، “ڕۆڵی عەبدولفەتاح سیسی، سەرۆک کۆماری میسر لە پاراستنی یەکێتی سوریا و پرسی کورد بەرز دەنرخێنین”.\nوتیشى، “ئێمە داوا دەکەین میسر ڕۆڵێکی زیاتر بگێرێت لە چارەسەرکردنی قەیرانی سوریا و هاتن بەدەم داواکاری گەلانی سوریاوە”.\nسەبارەت بە دەستێوردانەکانی وڵاتانی دراوسێ، فەرماندەی گشتی هێزەکانی سوریای دیموکرات ئاماژەی بەوەکردووە، دەستوەردانەکانی تورکیا و ئێران لە بەرژوەندی گەلانی سوریادا نییە و ئەو وڵاتانە بەدوای بەرژوەندییە تایبەتەکانی خۆیاندا دەگەڕێن، بۆیە دەبێت میسر ڕۆڵی گرنگی هەبێت لە کۆتایهێنان بە کێشەکانی سوریا چونکە میسر وڵاتێکی دیاری عەرەبییە و ڕۆڵی سەرکردایەتی کۆمەڵگەی عەرەبی دەبینێت.\nوتیشی “قاهیرە دەتوانێت ڕۆڵی نێوەندگیر ببینێت، چونکە جێگای متمانەی ئێمە و حکومەتی سوریاشە”.\nسەبارەت بە پەیوەندییەکانی نێوان ئیدارەی خۆبەڕێوەبەری ڕۆژئاوای کوردستان و دیمەشق، فەرماندەی گشتی هێزەکانی سوریای دیموکرات وتی، “جۆرێک لە گفتوگۆ لە نێوان ئێمە و دیمەشقدا هەیە، قاهیرە دەتوانێت ڕۆڵی نێوەندگیر ببینێت کە جێگەی ڕەزامەندی هەردولامان بێت”.


ئاژانسی کوردپا: سێ هاووڵاتیی خەڵکی شاری جوانڕۆ، کە بەشدارییان لە کۆبوونەوە ناڕەزایەتییەکانی شاری کرماشاندا کردبوو دەسبەسەر کران.\nبەپێی ڕاپۆرتی گەیشتوو بە ئاژانسی هەواڵدەریی کوردپا، سێ هاووڵاتیی کورد بە ناوەکانی "شۆڕش، هێرش و کوورش محەممەدی" خەڵکی شاری جوانڕۆ و دانیشتووی گەڕەکی "دەوڵەت‌ئاوا"ی شاری کرماشان لە کۆبوونەوە ناڕەزایەتییەکانی ئەم دواییانەی ئەو شارە دەسبەسەر کران.\nئەو سێ هاووڵاتییە کوردە کە برای یەکترن، پاش دەسبەسەرکرانیان بۆ شوێنێکی نادیار ڕاگوێزراون و هیچ زانیارییەک لەمەڕ چارەنووسیان لە بەردەستدا، نییە.\nهەتا ئێستا بەدواداچوونی بنەماڵەی ئەو سێ هاووڵاتییە کوردە، بۆ ئاگاداربوون لە چارەنووسی منداڵەکانیان، بێئاکام ماوەتەوە.\nلەو پەیوەندییەدا، ڕۆژی شەممە ١٦ی سەرماوەز، چالاکێکی مەدەنیی کورد بە ناوی "ئەکبەر گەوێڵی" خەڵکی شاری سنە، پاش ئامادەبوونی لە دادگوستەری ئەو شارەدا، لە لایەن هێزە ئیتلاعاتییەکانەوە، دەسبەسەر و بۆ شوێنێکی نادیار ڕاگوێزراوە.\nئەو چالاکە مەدەنییە بۆ پێڕاگەیشتن بە دۆسییەکەی، بانگهێشتی دادگوستەریی شاری سنە کرابوو.\nهەتا کاتی بڵاوبوونەوەی ئەم هەواڵە، هیچ زانیارییەک سەبارەت بە چارەنووسی "ئەکبەر گەوێڵی" لە بەردەستدا، نییە.\nئەو چالاکە مەدەنییە، ڕۆژی دووشەممە، ٢٩ی گەلاوێژ، لە کاتی گەڕانەوە لە تاران بۆ شاری سنە لە گەڕەکی "فەیزئاوا" لەلایەن هێزە ئیتلاعاتییەکانەوە دەسبەسەر کرابوو.


وەزارەتی تەندروستی: زیاتر لە ملیۆنێك ڤاكسینی كۆرۆنا دەگاتە عیراق - تۆڕی میدیایی خەڵک\nپشكی هەرێمی تێدایە\nوەزارەتی تەندروستی هەرێم ڕایدەگەێنێت، هەڵمەتی ڕوماڵكردنی كۆمەڵگە بۆ هەڵسەنگاندنی ئاستی بەرگری دەستپێدەكات و بۆ ماوەی چواردە رۆژ بەردەوام دەبێت، ئەمەش هاوكاتە لەگەڵ گەیشتنی زیاتر لە یەك ملیۆن ڤاكسینی تر بۆ عێراق، كە پشكی هەرێمیشی تێدایە.\nد. ئاسۆ حەوێزی، وتەبێژی وەزارەتی تەندروستی هەرێمی كوردستان ڕایگەیاند”هەڵمەتی رووپێوكردنی كۆمەڵگا بۆ دیاركردنی ئاستی بەرگری لە ڤایرۆسی كۆرۆنا دەستی پێكردووە، كە ھەموو ھەرێمی كوردستان دەگرێتەوە و دەیان تیم بەشداری تێدا دەكەن، مەبەست لە بەڕێوەچوونی ھەڵمەتەكەش ئەوەیە، تا بزانین تا چەند بەرگری پەیدا بووە لەو كەسانەی پێشتر تووشی ڤایرۆسی كۆرۆنا بوونە و زانیارییان لەبارەوە كۆدەكرێتەوە”.\nوتەبێژی وەزارەتی تەندروستی هەرێم دەڵێت”لە كاتی بەكارھێنانی ڤاكسینی دژە كۆرۆنا، سوود لەو داتایەی رووپێوەكە وەردەگرین، چونكە بەشێك لەوانەی تووشی كۆرۆنا دەبن و دوای چاكبوونەوە پشكنین دەكەن، دەردەكەوێت ئاستی بەرگریی لەشیان زۆر بەهێزە”.\nبە وتەی ئاسۆ حەوێزی”ئەمڕۆ دووشەممە15 ی 3 ی 2021، زیاتر لە یەك ملیۆن ژەمە ڤاكسین دەگاتە فڕۆكەخانەی نێودەوڵەتیی بەغدا و دوای گەیشتنیشی، دەمودەست بەشی ھەرێمی كوردستان رەوانە دەكرێت، بۆ ئەوەی دابەش بكرێت و بەكار بهێندرێت”.


ئیسراییل: له‌هه‌مبه‌ر رێژیمی ئێراندا سه‌برمان نه‌ماوه\nLocal\tWeb\tماڵپه‌ر هه‌واڵه‌کان چالاکی لاوان ژنان لینکی ماڵپه‌ڕه‌کان ڤیدیۆکان وێنه‌کان ئارشیف په‌یوه‌ندی Home هه‌واڵه‌کان ئیسراییل: له‌هه‌مبه‌ر رێژیمی ئێراندا سه‌برمان نه‌ماوه\nئیسراییل: له‌هه‌مبه‌ر رێژیمی ئێراندا سه‌برمان نه‌ماوه\tسه‌رۆک وه‌زیرانی ئیسراییل له کۆبوونه‌وه‌یه‌کی کۆمیته‌ی پێوه‌ندییه گشتییه‌کانی ئه‌مریکا و ئیسراییلدا رایگه‌یاندووه، که له‌وه زیاتر ناتوانن له‌هه‌مبه‌ر پرسی ناوکیی رێژیمی ئێران سه‌بر بکه‌ن.\nبنیامین نتانیاهوو، سه‌رۆک وه‌زیرانی ئیسراییل، ویلایه‌ته یه‌کگرتووه‌کانی ئه‌مریکای سه‌باره‌ت به به‌رنامه‌ی ناوکیی رێژیمی ئێران ئاگادار کردۆته‌وه و گوتوویه‌تی، ناکرێ له‌وه زیاتر چاوه‌ڕوانی به‌ره‌و پێش چوونی چالاکییه ناوکییه‌کانی ئه‌و رێژیمه بین.\nناتانیاهوو له کۆبوونه‌وه‌ی کۆمیته‌ی پێوه‌ندییه گشتییه‌کانی ئه‌مریکا و ئیسراییل گوتوویه‌تی: "ئێمه باس له چۆنیه‌تیی هێرش بۆ سه‌ر بنکه ناوکییه‌کانی ئێران ناکه‌ین، به‌ڵام سه‌برمان له هه‌مبه‌ر چالاکییه ناوکییه‌کانی رێژیمی ئێران نه‌ماوه".\nناوبراو وتی: رێژیمی ئێران خوازیاری له نێو بردنی وڵاتی ئیسراییله و په‌ڕژاوه‌ته سه‌ر ئه‌وه‌ش که ئیسراییل رێگا به رێژیمی ئێران نادات ده‌ستی به چه‌کی ناوکی رابگات.\nسه‌رۆک وه‌زیرانی ئیسراییل له درێژه‌دا گوتی: ئه‌گه‌ر هێرشی نیزامی بۆ سه‌ر ئێران نرخی نه‌وت زیاد ده‌کات، ده‌ستپێڕاگه‌یشتی رێژیمی ئێران به چه‌کی ناوکی چه‌ند قات زیاتر کێشه بۆ وڵاتانی جیهان دروست ده‌کات.


پەنجە مۆر بۆ ناسینەوە كەی بەكارهات ؟؟\nHiwa 17/05/2019 - 09:27 بڵاوکراوەتەوە لە هەواڵ/هەمەڕەنگ\nرۆژنامەی (دەیلی مێڵ) بڵاویكردۆتەوە، لەساڵی (1903) تۆمەتبارێك بەناوی (وێڵ ویست) گەیشتە بەندیخانەی چاكسازی لیفینۆرس لە ویلایەتی (تێكساس) ی ئەمریكا، وەك هەر تۆمەتبارتێكی ئاسایی دیكە، (وێڵ ویست) چووە لای كارمەندی بەندیخانەكە بۆ تەواوكردنی رێوشوێنی چوونە نێو بەندیخانەكە.\nئەو كارمەندە كە ناوی (ماكلاوری) بوو، سەری سوڕما كاتێك چاوی بە (وێڵ ویست) كەوت، ماكلاوری، پێیگوت تۆ پێشتر بەندكراوی لێرە، (وێڵ ویست) یش، لە وەڵامدا وتی: نەخێر، بەڵام ماكلاوری، باوەڕی نەدەكرد، بەپەلە چووە تۆماری بەندكراوەكانی هێناو وێنەی تۆمەتبارێكی دیكەی دەرهێنا بەناوی (ویڵیام ویست) و وێنەكەی پێشانی (وێڵ ویست) دا، ماكلاوری وتی: من لەو باوەڕەدام تۆم بینیوە، (وێڵ ویست) دوای تەماشاكردنێكی قووڵ و دوورو درێژ خۆشی سەری سوڕماو وتی، ئەوە وێنەی منە، من پرسیاری ئەوە دەكەم چۆن ئەو وێنە گەیشتە ئێرە.\nماكلاوری، دەستیكرد بە پێداچوونەوەو وەرگرتنی كێش و درێژی باڵا بۆ هەردوو تاوانبارەكە بەشێوازی (بێرتلۆن) كە شێوازێكی كۆنە، ماكلاوری، سەری سوڕما هەردوو تاوانبار هەمان تایبەتمەندی یەكترییان هەیە، دەركەوت بەندكراوێكی دیكە كە پێش دوو ساڵ لەو بەندینخانە بەندكرابوو كۆپییەك بوو لە وێڵ ویست، ناویشی (ویڵیام ویست) بووە.\n(وێڵ ویست) دەستكیرد بە سوێند خواردن وتی، من ئەو كەسە نیم، دوای پێداچونەوەیەكی دوورو درێژو سەرباری سەرسوڕمانی ماكلاوری و ئەو لێكچوونە تەواوەتییە، دەركەوت كە ئەم دوو تاوانبارە جیاوازن.\nچیرۆكی (وێڵ و ویڵیام) خراپی كەموكووڕیی شێوازی (بێرتلۆن) ی دەرخست بۆ ناسینەوەی تاوانبارەكان، بۆیە ئیدارەی ئەو بەندیخانە دەستیانكرد بە بیركردنەوە بۆ دۆزینەوەی رێگەچارەیەكی زۆر گونجاو و لێهاتوو بۆ ناسینەوەی كەسەكان، لەكۆتاییدا و لەساڵی (1904) حكومەتی ئەمریكا بڕیاریدا پەنجەمۆر بەكاربهێنێت بۆ ناسینەوەی كەسەكان كە لەو كاتەوە زۆر سەركەوتووە.\nجێگەی باسە، شێوازی پەنجەمۆر لەساڵەكانی سەدەی (18) ی رابردوو بەكارهاتووە، بەڵام تەنها بۆ واژوو بووە، نەوەك بۆ ناسینەوەی دەرئەنجامەكانی ئەم زانستە مەزنە.


2017، كۆتایی دەرفەتەكان\n2017، كۆتایی دەرفەتەكان  سه‌رتیپ جه‌وهه‌ر 8/1/2017\nهێدی هێدی گرفت‌و كێشەكانی كوردستان زیاتر كەڵەكە دەبێت، بەتێپەڕبوونی كات زیاتر لەچارەسەركردن دووردەكەوینەوە، وەك گڵۆڵە هێدی هێدی كێشەو گرفتی دیكە لەخۆی دەئاڵێنێت‌و سەرەنجام هەرچی هەیە لەخۆی دەئاڵێنێت‌و ئەوەندەی دیكە ئاڵۆزی دەكات.\nلە 2013دا كێشەی كۆتاییهاتنی سەرۆكایەتیی هەرێم چارەنەكرا، رێككەوتنێكی سیاسی برایە پەرلەمان‌و سەرباری نەسازان‌و مشتومڕی توند، بەڵام بەیاسایی كراو ماوەی دووساڵ درێژكرایەوە! لە 2015 هەمان كێشە هاتەوەسەر ڕێ‌و ئەمجارەیان نەك چارەنەكرا، بەڵكو پەرلەمانیشی لەگەڵ خۆیدا پەلكێش كردو جگە لەبۆشایی سەرۆكایەتیی هەرێم، پەرلەمانیش پەكخراو نوێنەرایەتی شەرعیی خەڵكی كوردستانیش پەكیكەوت!\nئەوە 2017 هات‌و لەكۆتایی ساڵ ئەگەر رێككەوتنێكی سیاسی نەكرێت بۆ گێڕانەوەی شەرعییەت بۆ سەرۆكایەتیی هەرێم‌و پەرلەمان، ئەوا حكومەتیش پەكیدەكەوێت‌و ئیدی هیچ كەس‌و دەسەڵاتێك نامێنێت شەرعیەتی هەبێت‌و حوكمڕانی لەكوردستان بەتەواوی دەكەوێتە دەرەوەی شەرعیەتی قانوونی!\nئەگەر لەدوایین هەوڵی رێككەوتنی سیاسی، كە ئێستا لەگۆڕێدایە، ئەنجامێكی عەمەلیی بەدەست نەیەت‌و كۆتایی بەو چەقبەستنە سیاسی‌و قانوونییەی كوردستان نەهێنرێت، بەدڵنیاییەوە هەرچی لەماوەی رابردوو بنیاتنراوە (سەرباری كەموكوڕی زۆر) لەباردەچێت، دواتر هیچ ناونیشانێك یان پێناسەیەك حوكمڕانیی كوردستان لەخۆناگرێت.\nلەماوەی نزیكەی 26 ساڵی رابردوو توانرا دامودەزگای شەرعی‌و قانوونی (سەرباری كەموكوڕیی) لەكوردستان دروستبكرێت، لە دە ساڵی دوای رووخانی سەدام؛ جۆرێك لەسەقامگیریی سیاسی‌و قانوونی، ئەمنی، بەرقەراربوو، هاوكات لەدەستووری عیراق زۆربەی ماف‌و خواستە سیاسی‌و ئیدارییەكان چەسپێنرا، دەتوانین بڵێین ئەمانە هەم دەستكەوتی گرنگ بوون‌و هەمیش پێشكەوتنی دڵخۆشكەربوون لەدۆخی سیاسی‌و كۆمەڵایەتی لەكوردستان، بەڵام بەهۆی ململانێی سیاسی‌و پێداگریی لەسەر مانەوە، لەماوەی سێ ساڵی رابردوودا، دەسەڵاتە جیاوازەكانی حوكمڕانی پەكیانكەوت‌و سەقامگیریی سیاسی نەماو ئابووریی كوردستان بەهۆی نەبوونی بەشداریی راستەقینەو حوكمڕانیی ناڕۆشن بەخراپترین دۆخدا تێدەپەڕێت! لەوە خراپتر ئەگەرو ئاماژەكانی دوای كۆتاییهاتنی داعش دڵخۆشكەرنین، نەخاسمە بەم كەرەستەو دۆخەی ئێستا، ئەوا بەدڵنیاییەوە كوردستان دەكەوێتە بەردەم مەترسیی حەتمی.\n2017 ساڵێكی جیاواز دەبێت، ساڵی كۆتایی دەرفەتەكانی بەردەم سەركردایەتیی ئێستای كوردستان دەبێت، دەرفەتی خۆدزینەوەو دواخستن نەما، لەلایەك دوای سەرۆكایەتیی هەرێم‌و پەرلەمان، ئەم جارە ئەگەر رێككەوتن نەكرێت ئەوا كۆتایی ئەمساڵ حكومەتیش بەتەواویی شەرعیەت لەدەستدەدات، لەلایەكی دیكە داعش كۆتاییدێت‌و دۆخێكی نوێ لەناوچەكە دێتەپێشەوە، كە راستەوخۆ پەیوەندیی بەكوردستانەوە هەیە، كەوایە كورد خۆئامادەكردنێكی (هەقیقی) پێویستە، كە مومكین نییە بەبێ سەقامگیریی سیاسی‌و رێكخستنەوەی ناوماڵی كوردستان ئەو ئامادەبوونە دروستببێت، خۆ ئەگەر ئەوە نەكرێت، ئەوا بێگومان باجەكەی زۆر گەورەتر دەبێت لەوەی پێشبینی دەكرێت، بەر لەهەمووانیش بەرۆكی ئەوانە دەگرێت، كە سەبەبكاری ئەم چەقبەستنەن.


Diplomatic Magazine | فه‌رهاد شاكه‌لى: كه‌م وڵات هه‌یه هێنده‌ى كوردستان دژایه‌تى ئیسلام بكات\nڕقی گه‌وره‌ی ڕۆژئاوا له كورد، یه‌كێك له ھۆكاره سه‌ره‌كییه‌كانی سه‌لاحه‌ددینى ئه‌یوبییه\nدیدارى- گرووپى گوڵنار\nدیبلۆماتیك: باسێكی (گرووپی ڕوانگه و گرووپی كفری) بكه‌ین، كه له‌و كاته‌دا ململانێیه‌كی سه‌خت و دژوار له نێوانتاندا هه‌بووه، بگه‌ڕێینه‌وه بۆ ئه‌و سه‌رده‌مه بزانین هۆكاره‌كانی ئه‌و ناكۆكییانه چی بوون، وه ئێستا جه‌نابتان گه‌یشتوونه‌ته ئه‌م ته‌مه‌نه‌و چل ساڵ به‌سه‌ر ئه‌و مێژووه‌دا تێپه‌ڕیوه، چ له‌باره‌ی ئه‌و دوو گرووپه‌وه ده‌ڵێن؟\n(شێركۆ) خۆی دانی به‌وه‌دا ده‌ناو ده‌یگوت كه ئێوه (گرووپی كفری) پێش ئێمه بوون له تازه‌كردنه‌وه‌ی شیعری كوردیدا، ئه‌وه هیچ گومانێكی تێدا نییه\nشاكه‌لی: من پێم وایه ئه‌وه تازه بووه‌ته به‌شێك له مێژوو، به‌ڵام مێژوویش ده‌كرێ دووباره به‌سه‌ر بكرێته‌وه، بۆ ئه‌وه‌ی هه‌ندێ ڕاستی بۆ خه‌ڵكی ده‌ركه‌ون.\nهیچ گومان له‌وه‌دا نییه كه ئێمه پێشده‌ست و پێشه‌نگ بووین بۆ تازه‌كردنه‌وه‌ی شیعری كوردی. ته‌نانه‌ت براده‌رانی (گرووپی ڕوانگه)یش خۆیان دانیان به‌و ڕاستیه‌دا ده‌نا. كاك (شێركۆ بێكه‌س) زۆر براده‌رم بوو، له حه‌فتاكانه‌وه تا نه‌خۆشكه‌وتن و كۆچكردنه‌كه‌یشی پێوه‌ندیمان هه‌ر هه‌بووه‌و سه‌ردان و هاتووچۆمان هه‌بووه پێكه‌وه. له‌م ساڵانه‌ی كۆتاییشدا (شێركۆ) خۆی دانی به‌وه‌دا ده‌ناو ده‌یگوت كه ئێوه (گرووپی كفری) پێش ئێمه بوون له تازه‌كردنه‌وه‌ی شیعری كوردیدا، ئه‌وه هیچ گومانێكی تێدا نییه. هه‌روه‌ها به‌تێكست، ئه‌گه‌ر مێژوو به ده‌م نه‌گێڕدرێته‌وه، خۆ به تێكست دیاره، من تێكستم هه‌یه ساڵی ١٩٦٩ یا ١٩٧٠ نووسیومه، به‌راوردی بكه به‌و تێكستانه‌ی كه (شێركۆ بێكه‌س و جه‌لالی میرزا كه‌ریم) نووسیویانه، تێكسته‌كانی ئێمه له هیی ئه‌وان پێشكه‌وتووترن، دیاره كه لایه‌نی تازه‌گه‌ریی پێوه دیاره، خوالێخۆشبوو كاك (شێركۆ بێكه‌س) له كاتێكدا كه بانگه‌شه‌ی تازه‌گه‌ریی كردووه، تا ساڵی ١٩٧٣یش هه‌ر له ژێر كاریگه‌ریی (گۆران)دا بوو.\nدیبلۆماتیك: ئه‌ی هۆكاری ناكۆكی و كێشه‌ی نێوانتان چی بوو؟\nشاكه‌لی: خۆشبه‌ختانه ناكۆكیی نێوان شاعیرو نووسه‌ر ناكۆكیی شه‌ڕه‌تفه‌نگ نییه، به ده‌ردی مامۆستا (مه‌سعوود موحه‌ممه‌د) ده‌فه‌رمووێت: كاغه‌زو مه‌ره‌كه‌بی تێدا سه‌رف ده‌بێت، نه فیشه‌كه‌و نه بارووته‌و، نه خوێنی تێدا ده‌ڕژێنرێت..! موناقه‌شه‌ی گه‌وره هه‌بووه له نێوانماندا، هه‌م ئه‌وان شتیان نووسیوه‌و هه‌م ئێمه‌یش، تا ڕاده‌ی برینداركردنی یه‌كتریش چووه، من له بیرمه یه‌كێك له‌و چاوپێكه‌وتنانه‌ی كه بۆ ئه‌وه ته‌رخان كرابوو، له گۆڤاری (هه‌نار)دا بڵاو كرایه‌وه، زۆربه‌ی ته‌رخان كردبوو بۆ ئه‌و مه‌سه‌له‌یه. من له زۆر شوێندا به ڕه‌قی قسه‌م كردبوو، دوای ئه‌وه من تا ماوه‌ی ساڵێك كاك (شێركۆ)م نه‌بینی، دیار بوو زویر بووبوو، ده‌مزانی كه زویر بووه، به‌ڵام خوا هه‌ڵناگرێ، ده‌بێ پیاو ئه‌و هه‌قیقه‌ته بڵێ كه (شێركۆ) پیاوێكی دڵپاك بوو، دوای ئه‌و ماوه‌یه كه یه‌كترمان بینییه‌وه باوه‌شی پێدا كردم و ئه‌ملا و ئه‌ولای ماچ كردم، ده‌یزانی ئه‌مه مه‌سه‌له‌یه‌كی فیكرییه، خۆ شه‌ڕه‌تفه‌نگمان نه‌كردبوو.\nمن خۆم فه‌تره‌یه‌ك كه‌وتمه ناو سیاسه‌ته‌وه، به‌ڵام به ڕاستی سیاسه‌تم به‌كار نه‌هێنا بۆ مه‌به‌ستی شیعرو شاعیری\nدیبلۆماتیك: ئه‌گه‌ر ئێوه زیاتر له‌سه‌ر هه‌ق بوون و زیاتر ڕۆڵتان هه‌بوو له تازه‌كردنه‌وه‌ی شیعری كوردیدا، كه‌چی (گرووپی ڕوانگه) زیاتر ناسرا؟\nشاكه‌لی: من پێم وایه دوو لایه‌نی هه‌یه، یه‌كێك له هۆكاره‌كان ئه‌وه‌یه كه ئه‌وان به ته‌مه‌ن له ئێمه گه‌وره‌تر بوون، ئه‌وان له‌ناو سیاسه‌تدا بوون و نزیك بوون له سیاسه‌ته‌وه. ئێمه دوور بووین له سیاسه‌ته‌وه، ئه‌وسایش و ئێستایش من و (له‌تیف) هه‌ر دوور بووین له سیاسه‌ته‌وه، ئه‌وه‌ی كه ڕۆڵێكی گه‌وره له سیاسه‌تدا ببینین، ئه‌وه‌مان نه‌بووه، من خۆم فه‌تره‌یه‌ك كه‌وتمه ناو سیاسه‌ته‌وه، به‌ڵام به ڕاستی سیاسه‌تم به‌كار نه‌هێنا بۆ مه‌به‌ستی شیعرو شاعیری. لایه‌نی دووه‌م، شاری (سلێمانی) هه‌میشه بارودۆخێكی جیاوازی ھه‌بووه، ئه‌وان (سلێمانی)یان بۆ ئه‌و مه‌به‌سته به‌كار ھێناوه، باشیشیان به‌كار ھێناوه، ئێمه‌یش به حوكمی ئه‌وه‌ی (گه‌رمیانی) بووین، فه‌قیرو بێده‌سه‌ڵات بووین، ئه‌وه‌یش كاریگه‌ریی خۆی ھه‌بووه.\nدیبلۆماتیك: (گرووپی ڕوانگه) له‌و به‌یانه‌ی كه بڵاوی ده‌كه‌نه‌وه، بانگه‌شه‌ی خۆ ڕووتكردنه‌وه‌ی ئافره‌ت و دژایه‌تیی جل و به‌رگی ئیسلامیی و مه‌لاو مزگه‌وت و ئه‌م شتانه ده‌كه‌ن، پێت وا نییه ئه‌مه ھۆكارێك بوو بۆ ناساندنیان؟\nشاكه‌لی: ئه‌وه‌ی جه‌نابت باسی ده‌كه‌یت به‌یانی دووه‌میانه، به‌یانی یه‌كه‌میان به‌یانێك بوو له گۆڤاری (ڕوانگه) و حه‌فته‌نامه‌ی(ھاوكاری)دا بڵاو كرایه‌وه.\nئه‌گه‌ر به‌یانه‌كه‌ی ئه‌وان و ئێمه‌ت خوێندبێته‌وه، جیاوازییه‌كی زۆر ھه‌یه له نێوانیاندا، بۆ ئاگاداریتان ئێمه ناومان له به‌یانه‌كه‌مان نابوو (به‌یانی شێته‌كان).\nئێمه له به‌یانه‌كه‌ماندا ئاماژه‌مان به‌وه داوه كه (شیعر) چۆنه، ئه‌وان یه‌ك وشه‌یان تێدا نه‌نووسیوه ئاماژه به‌وه بكه‌ن كه شیعر چۆنه؟ چییه؟به‌یانه‌كه‌ی ئه‌وان به‌یانێكی سیاسی و كۆمه‌ڵایه‌تی بوو، زیاتر له‌وه‌ی كه به‌یانێكی ئه‌ده‌بی بێت، ھیچ باسی ئه‌وه ناكات كه شیعری باش چییه، یا شیعری كلاسیكی كورد چییه؟ باسی ئه‌وه ناكات نوێكردنه‌وه ده‌بێت چۆن بێت له شیعردا؟ ھیچ له‌و باره‌یه‌وه ناڵێت، خۆیشیان دان به‌وه‌دا ده‌نێن.\nمن دیدارێكی كاك (شێركۆ)م لایه ده‌ڵێت: ڕاسته به‌یانه‌كه‌ی ئێمه باسی ھیچ شتێكی له‌باره‌ی شیعره‌وه تێدا نییه. به‌ڵام ئێمه، من و ھه‌ڵمه‌ت، ئاماژه‌مان به ھه‌موو ئه‌وانه داوه، ئه‌وه‌یش جیاوازییه‌كی ئاشكرایه له نێوان به‌یانی ئێمه‌و ئه‌واندا.\nدیبلۆماتیك: وه‌ڵامی پرسیاره‌كه‌ت نه‌داینه‌وه كه ئایا یه‌كێك له ھۆكاره‌كانی ناساندنی ئه‌وان ئه‌وه نه‌بوو كه دژایه‌تیی ئایین و ڕه‌مزه ئاینییه‌كانیان ده‌كرد؟ ئه‌گه‌ر ئه‌وه ھۆكار نه‌بوو، بۆچی ئه‌وان په‌نایان برده به‌ر ئه‌و كاره؟\nشاكه‌لی: بێگومان. ئه‌و ھه‌ڵوێسته‌ی ئه‌وان بوو به ھۆی تووڕه‌بوونی خه‌ڵكێكی زۆر و به‌وه‌یش خۆیان وه‌ك كه‌سانێكی ''پێشكه‌وتنخواز'' به كۆمه‌ڵگه‌ی ئه‌و سه‌رده‌مه‌ی كوردستان ناساند. ئه‌وه‌یشت له بیر نه‌چێت، كه ڕێژیمی ئه‌و كاته‌ی به‌عس زۆری پێ خۆش بوو، به‌رژه‌وه‌ندیشی له‌وه‌دا بوو، له كوردستاندا ئاژاوه دروست بكات. به كورتییه‌كه‌ی، ئه‌و دۆستانه ھه‌میشه له‌وه‌دا لێھاتوو بوون كه سیاسه‌ت بۆ سوودی خۆیان به كار ببه‌ن.\nخه‌ڵكێك كه خۆی به ڕووناكبیر ده‌زانی، لای وابوو ده‌بێ خۆی به ماركسیست بزانێت.\nدیبلۆماتیك: له سه‌رده‌می حه‌فتاكاندا زۆربه‌ی شاعیرانی كورد ڕووگه‌یان ده‌بێته سۆڤیێت، به واتایه‌كی تر ده‌بنه سۆڤیێتپه‌رست، به شان و باڵی یه‌كێتیی سۆڤیێتدا ھه‌ڵده‌ده‌ن، ھۆكاری ئه‌مه چی بوو؟\nشاكه‌لی: باش و خراپ مه‌سه‌له‌یه‌كی مێژووییه، به‌ڵام بۆچی وا بوو؟ ئێمه له ڕۆژھه‌ڵاتی ناوه‌ڕاستدا ده‌ژیاین، له ڕۆژھه‌ڵاتی ناوه‌ڕاستدا كۆمه‌ڵێك ڕێژێم ھاتوونه‌ته سه‌ر ده‌سه‌ڵات، كه له‌لایه‌ن ڕۆژئاواوه پاڵپشتی كراون، له‌به‌ر ئه‌وه زۆر سرووشتییه كه تۆ سوود له دوژمنی ڕۆژئاوا وه‌ربگریت، دوژمنی ڕۆژئاوا له‌و كات و سه‌رده‌مه‌دا به پله‌ی یه‌كه‌م شیوعییه‌ت و سۆڤیێت بوو، خه‌ڵك پێی وابوو بۆ ئه‌وه‌ی ڕزگارت بێت له ڕۆژئاواو له ڕێژیمی پاشایه‌تیی عێراق، كه له‌و كاته‌دا به‌شێك بوو له په‌یمانی (سێنتۆ)، له‌ژێر ئینتیدابی ئینگلیزدا بوو، سووریا له ژێرده‌ستی فرانسادا بوو، توركیاو ئێرانیش سه‌ر به ئه‌مریكا بوون، ئه‌م ناوچه‌یه ھه‌مووی به‌ده‌ست ڕۆژئاواوه بووه، له‌به‌ر ئه‌وه زۆر ئاسایی بووه ئه‌و كه‌سانه‌ی شۆڕشگێڕ بوون، ئه‌و كه‌سانه‌ی ده‌یانه‌ویست ئه‌م ڕێژێمانه بگۆڕن و ژیانی خه‌ڵك بگۆڕن، په‌نا ببه‌نه به‌ر ھێزێكی تر، ھێزه‌كه‌ی تر سۆڤیێت بوو.\nبه‌ڵام ته‌نانه‌ت ئاڵمانیای نازیست، ئاڵمانیای ھیتله‌ریش لایه‌نگری ھه‌بوو. كه‌سانێك كه دژی ئینگلیز بوون، ئاماده بوون په‌نا بۆ ھیتله‌ر و نازیزمیش ببه‌ن.\nتۆ چیرۆكی (ئه‌ڵه‌مان كوردی)ی خوالێخۆشبوو دۆكتۆر مارف خه‌زنه‌دار بخوێنه‌وه، ده‌بینی له‌ناو كورددا كه‌سانێك ھه‌بوونه ھه‌ر له خۆوه عاشقی ئاڵمانیا و ھیتله‌ر بوون.\nمن كه ئێستا ئه‌م قسانه ده‌كه‌م مه‌به‌ستم خۆم نییه، من خۆم به درێژایی ژیانم دژی سۆڤیێت بووم، نه‌ك له ڕوانگه‌ی ڕۆژاواوه. ئه‌و سه‌رده‌مانه من شه‌ش حه‌وت ساڵێك ماركسی بووم و خۆم به ماركسی زانیوه. ئه‌و كاتانه من (ماویست) بووم، واته سه‌ر به ئایدلۆژیای (ماوتسیتۆنگ)ی چین بووم.دژی سۆڤیێت بووم و، پێم وابووه سۆڤیێت درۆ ده‌كا له‌گه‌ڵ میلله‌تانی دونیادا، چه‌نده ئیمپریالیزمی ئه‌مه‌ریكی و ئینگلیزی و فرانسی خراپه ده‌كه‌ن به‌رامبه‌ر میلله‌تانی ئه‌م ناوچه‌یه، سۆڤیێت بۆ ڕزگاریی میلله‌تانی ناوچه‌كه درۆ ده‌كاو ھیچ شتێكی له‌ده‌ست نایه‌ت و ناكات، ئه‌ویش ته‌نھا ئامانجی ئه‌وه‌یه ئه‌وان لا ببات و، خۆی بچێته جێگه‌كه‌یان...!\nمه‌سه‌له‌ی سۆڤیێت به‌داخه‌وه ئه‌وه بوو، خه‌ڵك پێی وابوو كه سۆڤیێت ڕه‌نگه بتوانێت شتێكی بۆ بكات، وایانده‌زانی ئایدلۆژیای سۆڤیێت مژده‌ده‌ره، مژده‌یه‌كی تازه‌ی پێیه، كۆمه‌ڵگایه‌كی یه‌كسان دروست ده‌كات، ئافره‌ت ڕزگار ده‌كات، كرێكارو جووتیار ده‌توانن ببنه خاوه‌ن ده‌سه‌ڵات و سه‌رمایه‌ی خۆیان، كۆمه‌ڵێك له‌و قسانه ھه‌بوون له ئایدلۆژیای سۆڤیێتدا، ئه‌مانه كاریگه‌رییان كردبووه سه‌ر خه‌ڵك، خه‌ڵكێك كه خۆی به ڕووناكبیر ده‌زانی، لای وابوو ده‌بێ خۆی به ماركسیست بزانێت.\nدیبلۆماتیك: پێمان خۆشه دوای بواری شیعر، باسێك له (ته‌سه‌ووف) بكه‌ین، له‌و پرسیاره‌وه ده‌ست پێده‌كه‌ین، ئێوه شاعیرێكی دیارن، به‌ڵام له شیعری ئه‌م ساڵانه‌ی دواییتاندا ڕوئیایه‌كی سۆفیگه‌ری به شیعره‌كانتانه‌وه دیاره، چۆن بوو جه‌نابتان له چه‌پێكی ماویسته‌وه به‌ره‌و سۆفیزم ھاتن؟\nشاكه‌لی: ئه‌وه په‌یوه‌ندییه‌كی ڕاسته‌وخۆی به ژیانی فیكری و فه‌رھه‌نگیی منه‌وه ھه‌یه. تا له كوردستان بووم، تا ڕاده‌یه‌ك نزیك بووم له سیاسه‌ته‌وه، نزیكه‌ی پێنج شه‌ش ساڵێك كاری سیاسیم كردووه، ماركسیست بووم، ماویست بووم، به‌شێوه‌یه‌كی چالاكانه‌یش به‌ھاری ١٩٧٤ تا به‌ھاری ١٩٧٥ پێشمه‌رگه بووم. ئه‌و ماوه‌یه‌یش كه شۆڕش ھه‌ره‌سی ھێنا و گه‌ڕابووینه‌وه عێراق، من ھه‌ر به‌رده‌وام بووم له كاری سیاسی. دواییش كه چوومه سووریا، نزیكه‌ی ساڵێك یا ساڵ و نیوێك ھه‌ر له نێو سیاسه‌تدا بووم، به‌و شێوه‌یه ئه‌و ماوه‌یه‌یش من زۆرتر شیعری سیاسیم ده‌نووسی.\nبه‌ڵام كه چوومه ئه‌ورۆپا به نیازی ئه‌وه‌ی به‌رده‌وام بم له شتێك پێوه‌ندیی به‌خوێندنی كوردییه‌وه ھه‌بێت، پێوه‌ندیی به ئه‌ده‌ب و زمانی كوردییه‌وه ھه‌بێت، چوومه زانكۆی (ئوپسالا)، زانكۆی (ئوپسالا) تاكه زانكۆیه‌كه له سوێد كه زمانانی ئێرانیی تێدا بخوێنرێت.\nئیدی من چوومه ئه‌وێ بۆ كاری لێكۆڵینه‌وه‌و شتی وا. بۆ تێزی ماسته‌ره‌كه‌م ئه‌وه‌م ھه‌ڵبژارد له‌سه‌ر مه‌م و زینی خانی بنووسم. من كه (مه‌م و زین)م ھه‌ڵبژارد، دیسانیش ده‌گونجێت ھه‌ر پاشماوه‌ی عه‌قڵه سیاسییه‌كه‌م بووبێت كه حه‌زم كردووه ئه‌و لایه‌نه ھه‌ڵبژێرم، واته ناسیۆنالیزمی كوردی له مه‌م و زیندا، به‌ڵام كه مه‌م و زینم خوێنده‌وه، سه‌یرم كرد ئه‌مه تێكستێكه ته‌نھا سیاسه‌ت و كوردایه‌تی نییه، شتی تری زۆر تێدایه. ورده ورده ئاشنای شیعرو فكری (خانی) بووم، بینیم (خانی) باسی شاعیری تری كوردی پێش خۆی ده‌كات، یه‌كێك له‌و شاعیرانه‌ی باسیان ده‌كات، (مه‌لای جه‌زیری) بوو.\nكه مه‌لای جه‌زیریم خوێنده‌وه، تێگه‌یشتم شاعیرێكی سۆفیی زۆر گه‌وره‌یه و شاعیرێكی نه‌قشبه‌ندیشه\nبا ئه‌وه‌یش بۆ قسه‌كانم زیاد بكه‌م؛ من به حوكمی سیاسه‌تكردنم، تێكه‌ڵاویم له‌گه‌ڵ كوردانی باكوور و ڕۆژاوای كوردستاندا ھه‌بوو، كرمانجییه‌كی باش فێر بووبووم، ئێستا كرمانجی و كوردیی ناوه‌ندی (سۆرانی) وه‌ك یه‌ك و به‌باشی ده‌زانم، پێیان ده‌نووسم و پێیان ده‌خوێنمه‌وه. ئه‌وه‌یش كاریگه‌رییه‌كی باشی ھه‌بوو كه من له (مه‌م و زین) تێ بگه‌م و، دواییش ھه‌وڵ بده‌م كه مه‌لای جه‌زیری بخوێنمه‌وه.\nكه مه‌لای جه‌زیریم خوێنده‌وه، تێگه‌یشتم شاعیرێكی سۆفیی زۆر گه‌وره‌یه و شاعیرێكی نه‌قشبه‌ندیشه. ئه‌وه وای لێكردم كه بمه‌وێ (ته‌سه‌ووف)یش بناسم، نه‌ك ته‌نھا (ته‌سه‌ووف) له شیعردا بناسم، به‌ڵكه ھه‌وڵ بده‌م وه‌ك فكرو فه‌لسه‌فه بیناسم. ئیتر ده‌ستم كرده خوێندنه‌وه‌ی سه‌رچاوه‌كانی (ته‌سه‌ووف). خۆشبه‌ختانه له‌به‌ر ئه‌وه‌ی ھه‌م فارسییه‌كی باشم ده‌زانی، ھه‌م ئینگلیزی و عه‌ره‌بی و كرمانجی، باشترین سه‌رچاوه‌و زمانیش بته‌وێ له‌باره‌ی (ته‌سه‌ووف)ه‌وه بخوێنیته‌وه، زمانانی ئینگلیزی و فارسییه. عه‌ره‌بی شتی باشی زۆرتێدا نییه له‌باره‌ی (ته‌سه‌ووف)ه‌وه، به‌ڵام فارسی زۆر ده‌وڵه‌مه‌نده.\nتیۆریی (وه‌حده‌تئه‌لوجوود) كه یه‌كێكه له تیۆرییه مه‌زنه‌كانی (ته‌سه‌ووف)، ھه‌وڵمداوه تێی بگه‌م، ده‌زانم له كوردستان ڕه‌خنه‌گری كورد، یا نووسه‌ر و توێژه‌ری كورد كه باسی (ته‌سه‌ووف) ده‌كا، یه‌كسه‌ر ده‌ڵێت (وه‌حده‌تئه‌لوجوود). ھه‌ر شتێكی ده‌ست بكه‌وێت ھه‌ر ده‌ڵێ ئه‌مه (وه‌حده‌تول وجوود)ه، له كاتێكدا وا نییه، (وه‌حده‌تول وجوود) ئه‌و شته ئاسانه نییه وا ئه‌وان لێی تێگه‌یشتوون. كه شاعیرێك قسه ده‌كا له‌باره‌ی شتێكه‌وه، ده‌ڵێ ئه‌مه مه‌به‌ستی (وه‌حده‌تول وجوود)ه، به‌ڵامبه خوا برا ئه‌وه مه‌به‌ستی (وه‌حده‌تول وجوود) نییه، قسه‌یه‌كی ڕۆژانه‌یه‌و خه‌ڵك بۆ خۆی دایھێناوه.\n(وه‌حده‌تول وجوود) فه‌لسه‌فه‌یه، تۆ ئه‌گه‌ر له فه‌لسه‌فه تێ نه‌گه‌ی له (وه‌حده‌تول وجوود)یش تێ ناگه‌یت. به ھه‌رحاڵ ئه‌وه بووه ھۆی ئه‌وه‌ی من له ڕووی تیۆرییه‌وه ھه‌وڵ بده‌م له (ته‌سه‌ووف) تێ بگه‌م، بیخوێنمه‌وه، به‌ڵام ئه‌وه‌ت له بیر نه‌چێت (ته‌سه‌ووف) دوو لایه‌نی ھه‌یه، لایه‌نێكی تیۆرییه، لایه‌نێكی به‌رھه‌مه، له به‌رھه‌می سۆفییه‌كاندا زۆر له باوه‌ڕه‌كانیته‌سه‌ووف ڕه‌نگ ده‌داته‌وه، به‌ڵام شیعر به ده‌ره‌جه‌ی یه‌كه‌م، سۆفییه‌كان زۆربه‌یان شاعیر بوون، له (مه‌ولانا جه‌لاله‌دینی ڕۆمی)یه‌وه بیگره تا ده‌گاته (جامی)، ھه‌موویان ھه‌م سۆفی بوون و ھه‌م شاعیریش.\nدیبلۆماتیك: كه‌واته سۆفیگه‌ری (خودا)ی بۆ دۆزییته‌وه؟\nشاكه‌لی: به‌ڵێ. من له دیدارێكدا گوتوومه، ئیمامی عه‌لی قسه‌یه‌كی ھه‌یه زۆر جوانه، ده‌فه‌رمووێت (ئه‌گه‌ر سه‌رپۆشی نھێنییه‌كان لاببرێت، یه‌قینی من له ئێستا زیاتر نابێ: لو كشف النقاب ما ازددت یقینا)، واته ئه‌وه‌نده‌ی یه‌قین ھه‌بووه و ھێنده بڕوای پته‌و بووه. خۆشبه‌ختانه منیش ھه‌مان قه‌ناعه‌تم ھه‌یه. سوپاس بۆ خودا ئه‌وه‌نده‌م یه‌قین ھه‌یه كه پێویستم به به‌ڵگه و به‌ڵگه‌كاری نه‌بێت.\nدیبلۆماتیك: ته‌سه‌ووف لای جه‌نابتان چییه.؟ ئایا ته‌سه‌ووف بۆ خوداناسینه یا بۆ خودناسینه؟ ته‌سه‌ووف وا له مرۆڤ ده‌كا خودا بناسێ یا خۆی بناسێ؟\nشاكه‌لی: ئه‌وه‌ی كه بۆ خوداناسین بێ نا، چونكه تۆ كاتێك ده‌ست به ته‌سه‌ووف ده‌كه‌یت كه خودات ناسیبێ، ئه‌گه‌ر خودات نه‌ناسیبێ باسی چ شتێكی خودا ده‌كه‌ی، ته‌سه‌ووف بێ خوداناسین نابێت. تۆ ناتوانیت عاشق بیت، ئه‌گه‌ر كه‌سێك مه‌عشووقت نه‌بێت. به‌ڵام به خوێندنه‌وه‌ی ئه‌ده‌بییاتی ته‌سه‌ووف و بیركردنه‌وه له پرسیاره‌كانی ته‌سه‌ووف، ناچاریت بۆ خودا بگه‌ڕێیت.\nدیبلۆماتیك: بۆچی زۆربه‌ی چه‌په‌كان كه ته‌نانه‌ت بڕوایشیان به خودا نییه، لایه‌نگری ته‌سه‌ووف و سۆفیگه‌رین؟\nشاكه‌لی: من پێم وایه ئه‌وانه قه‌ناعه‌تیان به سۆفیگه‌ری نییه، زۆربه‌یان قه‌ناعه‌تیان پێی نییه‌و، ناشتوانی بڵێیت له ته‌سه‌ووف گه‌یشتوون. ئه‌وان یه‌ك لایه‌نی ته‌سه‌ووف ده‌بینن، ئه‌وان یه‌ك لایه‌نی ته‌سه‌ووف ده‌خوێننه‌وه و ھه‌وڵ ده‌ده‌ن تێی بگه‌ن، ئه‌ویش به‌رھه‌می ته‌سه‌ووفه، واته داھێنان و به‌رھه‌می شاعیرانی سۆفی، ته‌نھا ئه‌و لایه‌نه‌ی ده‌ناسن. (مه‌ولانا) شاعیرێكی جوانه، شاعێرێكه شتی زۆر جوانی گوتووه، ڕه‌نگه سه‌رسوڕمانی ئه‌و چه‌پانه له‌و لایه‌نه‌وه بێت، ته‌سه‌ووف ئه‌گه‌ر نه‌یبه‌ستیته‌وه به خوداناسییه‌وه، ھیچ مانایه‌كی نییه. ئه‌وده‌م ده‌بێته یه‌كێك له مۆده‌كانی ئه‌م سه‌رده‌مه كه زوو دێن و زوو له ناو ده‌چن.ئێ خۆ ده‌زانیت. مادۆننای ئه‌مه‌ریكاییش شیعری مه‌ولانای كردووه به گۆرانی. ئایا مادۆننا سۆفییه؟\n(حه‌للاج)یش به‌ھۆی ته‌سه‌ووفه‌وه، به ھۆی گوتنی ڕاستییه‌وه گه‌یشته ئه‌و ئه‌نجامه‌ی كه په‌ل په‌لی بكه‌ن و، دوایی بیسووتێنن و، خۆڵه‌مێشه‌كه‌ی بده‌نه ده‌م ڕووباری دیجله‌وه.\nدیبلۆماتیك: دیدو تێڕوانینی جه‌نابتان بۆ حه‌للاج چییه؟ چۆن ده‌یناسێنن، ئایا پێتان وایه حه‌للاج یه‌كه‌مین مۆدێلی سۆفیزمی ئیسلامی بووه؟\nشاكه‌لی: یه‌كه‌مین مۆدێل نییه، ئه‌گه‌ر ڕه‌گوڕیشه‌ی ته‌سه‌ووف بگه‌ڕێنیته‌وه بۆ خودی (پێغه‌مبه‌ر)، ئه‌وا پێغه‌مبه‌ر یه‌كه‌مین مۆدێلی ئه‌و ته‌سه‌ووفه‌یه، به‌ده‌ر له (پێغه‌مبه‌ر) ئه‌وا (ئه‌بو زه‌ڕی غه‌فاری) نموونه‌یه‌كی تره، (ئه‌بو زه‌ڕ) له (مه‌ككه‌و مه‌دینه) ده‌ركرا، ناردیان بۆ سه‌حراو بیابان، چونكه (عوسمان) ده‌ریكرد، ئه‌گه‌ر بێیته سه‌ر ئه‌وه، (ئه‌بو زه‌ڕ) شه‌ھیدی یه‌كه‌می ته‌سه‌ووفه، (بیلال)یش وا بوو، ھیچیان ده‌ست نه‌ده‌كه‌وت، (بیلال) له بانگدان به‌ولاوه ھیچی پێ نه‌بڕا! بۆیه (حه‌للاج)یش به‌ھۆی ته‌سه‌ووفه‌وه، به ھۆی گوتنی ڕاستییه‌وه گه‌یشته ئه‌و ئه‌نجامه‌ی كه په‌ل په‌لی بكه‌ن و، دوایی بیسووتێنن و، خۆڵه‌مێشه‌كه‌ی بده‌نه ده‌م ڕووباری دیجله‌وه. ئه‌و پله‌ی نه‌مریی ده‌ست كه‌وت و بكوژه‌كانیشی كه‌وتنه به‌ر له‌عنه‌تی مرۆڤایه‌تی.\nناكرێ پێوه‌ندیی نێوان مه‌ولاناو شه‌مسی ته‌بریزی په‌یوه‌ندییه‌كی جه‌سته‌یی بووبێ، قه‌ت شتی وا ناگونجێ. ئه‌گه‌ر وابووایه، ئه‌و ھه‌موو به‌رھه‌مه‌ی لێ درووست نه‌ده‌بوو.\nدیبلۆماتیك: باس له په‌یوه‌ندییه‌ك (تا ڕاده‌یه‌ك په‌یوه‌ندییه‌كی جه‌سته‌یی و ماددی) ده‌كرێت له نێوان مه‌ولانای ڕۆمی و شه‌مسی ته‌ورێزیدا، جه‌نابتان له‌و باره‌یه‌وه چی ده‌ڵێن؟\nشاكه‌لی: من باوه‌ڕم به‌وه نییه، ئه‌وه كه‌سانێك كه دژی ئیسلام و دژی ته‌سه‌ووفن دروستیان كردووه. ناكرێ پێوه‌ندیی نێوان مه‌ولاناو شه‌مسی ته‌بریزی په‌یوه‌ندییه‌كی جه‌سته‌یی بووبێ، قه‌ت شتی وا ناگونجێ. ئه‌گه‌ر وابووایه، ئه‌و ھه‌موو به‌رھه‌مه‌ی لێ درووست نه‌ده‌بوو. جنس شتێكی به كه‌ف و كوڵه‌و له‌وه ده‌چێ له ماوه‌یه‌كی كورتدا دابمركێته‌وه، ئه‌ی ئه‌و ھه‌موو نووسینه و ئه‌و ھه‌موو به‌رھه‌مه‌چۆن و له كوێوه ھاتن؟ ئه‌وه ته‌فسیرێكی دوژمنانه‌یه پێم وابێت! به ھه‌ر پێوه‌رێكی زانستی و نازانستی، سایكۆلۆگی، پزیشكی یا فه‌لسه‌فی، به‌رھه‌مه‌كانی مه‌ولانا شی بكه‌یته‌وه، ھێنده‌ی سه‌ره‌ده‌رزییه‌ك ھێما و به‌ڵگه‌ت ده‌ست ناكه‌وێت، كه گومان بخاته سه‌ر پێوه‌ندیی مه‌ولانا و شه‌مسی ته‌بریزی.\nمن پێم وایه له ته‌واوی ئه‌و وڵاتانه‌ی دونیادا، ئه‌وانه‌ی كه زۆربه‌ی خه‌ڵكه‌كه‌ی موسڵمانن،كه‌میان ھه‌یه ھێنده‌ی كوردستان دژایه‌تیی ئیسلام بكات. كوردستان یه‌كێكه له‌و وڵاتانه‌ی كه زۆر دژی ئیسلامه\nدیبلۆماتیك: ئایا كورد له كوێی شارستانه‌تیی ئیسلامیدایه، ئایا كورد چ شتێكی به شارستانییه‌تی ئیسلامیی داوه؟\nشاكه‌لی: كورد به‌شدارییه‌كی باشی ھه‌بووه، ئه‌گه‌ر له ڕووی مێژووییه‌وه ته‌ماشای بكه‌یت، كورد به‌شداریی كردووه له بڵاوبوونه‌وه‌ی ئیسلامدا، له به‌ھێزكردنی ئیسلامدا، له زۆر لایه‌نی ئیسلامدا كورد به‌شداریی كردووه. ئێستا ئه‌و ڕۆڵه‌ی كورد لاواز بووه‌و نه‌ماوه، به حوكمی ئه‌وه‌ی كه ئیدیۆلۆگیی تر په‌یدا بوون، ئه‌وه وای كردووه ئه‌و به‌شدارییه لاواز ببێت. سیاسه‌تی كوردیش ده‌ور ده‌بینێت، سیاسه‌تی ئه‌مڕۆی كوردستانیش ڕۆڵی ھه‌یه، من پێم وایه له ته‌واوی ئه‌و وڵاتانه‌ی دونیادا، ئه‌وانه‌ی كه زۆربه‌ی خه‌ڵكه‌كه‌ی موسڵمانن،كه‌میان ھه‌یه ھێنده‌ی كوردستان دژایه‌تیی ئیسلام بكات. كوردستان یه‌كێكه له‌و وڵاتانه‌ی كه زۆر دژی ئیسلامه!\nدیبلۆماتیك: ئایا ڕۆژاوا عه‌سكه‌رو جه‌للادی تری ده‌ست ناكه‌وێ له ڕۆژھه‌ڵاتی ناوه‌ڕاستدا بۆ ئه‌وه‌ی جه‌نگی ئیسلامی بۆ بكه‌ن و نه‌یخه‌نه ملی كورده‌وه؟\nشاكه‌لی: ڕقی گه‌وره‌ی ڕۆژئاوا له كورد، یه‌كێك له ھۆكاره سه‌ره‌كییه‌كانی سه‌لاحه‌ددینه، سه‌لاحه‌ددینی ئه‌ییووبی. ئێستایش شكان و ڕووخانیان له جه‌نگی سه‌لیبییه‌ت و شكانیان و سه‌رنه‌كه‌وتنیان كه قودس بگرن، ئه‌و ڕقه‌یان له سه‌لاحه‌دین ھه‌ر ماوه. سه‌لاحه‌دینیان خۆش ناوێت، ئه‌گه‌رچی به سه‌رسوڕمانیشه‌وه باسی ده‌كه‌ن. وه‌ك پیاوێكی به شه‌ھامه‌ت و ئازاو بوێر ناوی ده‌ھێنن، به‌ڵام خۆشیان ناوێت. ئه‌وه یه‌كێك له ھۆیه‌كانه.\nدیبلۆماتیك: له‌وه‌ته‌ی ئیسلام وه‌كو په‌یامێكی زیندوو ده‌ركه‌وتووه، زۆربه‌ی ئیمپراتۆریا و دینه‌كان ململانێی چڕیان ھه‌بووه له‌گه‌ڵ ئیسلامدا، به‌ڵام له ئێستادا ململانێیه‌كی سه‌ختترو توندتر ھه‌یه له‌گه‌ڵ ئیسلامدا له‌لایه‌ن ئه‌ورووپاوه، ئه‌م ململانێیه چۆن ده‌بینن؟\nشاكه‌لی: ململانێ له‌گه‌ڵ ئیسلام تازه نییه، له كاتی سه‌لیبییه‌كانه‌وه ده‌ستی پێكردووه، له كاتی ھاتنی خودی ئیسلامیشداھه‌ر ھه‌بووه، كه بینیویانه ئیسلام بووه‌ته ھێزێكی سیاسی و عه‌سكه‌ری و شارستانه‌تی، ئه‌وان ھه‌ستیان به مه‌ترسی كردووه، به‌ڵام ڕه‌نگه وه‌ك ئه‌مڕۆ یه‌كگرتوو نه‌بووبێتن. ئه‌مڕۆ خراوه‌ته قاڵبێكی سیاسی و عه‌سكه‌ری و شارستانییه‌وه، ته‌نانه‌ت فه‌رھه‌نگییشه‌وه. بۆیه ئێستا ئیمپریالیزم له ماڵی ھه‌موو كه‌سێكدا ھه‌یه، له ژووری دانیشتن و له ژووری نانخواردن و ته‌نانه‌ت له جێگه‌ی خه‌وتنی ھه‌موو كه‌سێكیشدا بوونی ھه‌یه.\nئیمپریالیزم له‌ڕێی میدیاو ته‌له‌ڤیزیۆنه‌وه، له ڕێی مۆبایل و ئیمه‌یڵ وسكایپ و ده‌یان ته‌كنیكی دیكه‌وه ھاتۆته ناو ژیان و جوگرافیای ھه‌موو خه‌ڵكه‌وه. ئه‌وان شه‌ڕێكی زۆر گه‌وره‌یان ده‌ستپێكردووه به‌رامبه‌ر به ئیسلام، به‌تایبه‌تی دوای نه‌مانی كۆمونیزم، چونكه دوژمنێكیان له كۆڵ بووه‌وه، خۆیان ته‌رخان كردووه بۆ دوژمنه‌كه‌ی تر كه ئیسلامه.ئه‌م شه‌ڕه شه‌ڕێكی شارستانه‌تییشه له نێوان شارستانه‌تییه‌كی ئیسلامیی – ڕۆژھه‌ڵاتی، له‌گه‌ڵ شارستانه‌تییه‌كی ئه‌ورۆپاییدا.ئه‌نجامی ئه‌م شه‌ڕه من نازانم به چ ئاراسته‌یه‌كدا ده‌شكێته‌وه، كه‌سمان ناتوانین پێشبینی بكه‌ین داھاتوو چۆن ده‌بێت، به‌ڵام شه‌ڕێكی زۆر ناحه‌ق و ناڕه‌وا و بێویژدانانه‌یه به‌رامبه‌ر ئیسلام ده‌كرێت.\nدیبلۆماتیك: قسه‌ت بۆ پێكدادانی شارستانییه‌ته‌كان و سه‌روه‌ریی ئه‌مریكا چییه به‌تایبه‌ت له تیۆری و پێشبینییه‌كانی فۆكۆیاماو سه‌مۆئیل ھانتیگتۆن؟\nشاكه‌لی: له كتێبی (ده‌رزیئاژن)دا من لێكۆڵینه‌وه‌یه‌كی دوورودرێژم له‌سه‌ر ئه‌و بابه‌ته نووسیوه [شه‌ڕی شارستانه‌تییه‌كان یا له یه‌كگه‌یشتنیان، ده‌رزیئاژن، لل: ١١٥-١٤٧]. ئێستا ئیتر پێویست ناكات له گفتوگۆیه‌كی ئاماده‌نه‌كراوی وه‌ك ئه‌مه‌دا، سه‌رله‌نوێ له‌سه‌ری بدوێم، چونكه باوه‌ڕ ناكه‌م به‌و ڕێكوپێكییه‌ی له‌وێ نووسیومه و بیره‌كانی خۆمم ده‌ربڕیون، بتوانم ئێستا بدوێم و بیره‌كانم گه‌ڵاڵه بكه‌م.\nدیبلۆماتیك: پێت وایه ئه‌ورۆپا ھاوشێوه‌ی كۆمۆنیزم، ئیسلامیش به چۆكدا ده‌ھێنێت؟\nشاكه‌لی: باوه‌ڕ ناكه‌م ھه‌رگیز بتوانێت. كۆمونیزم به ھێزی چه‌ك و ئه‌تۆم و ده‌ستگای جاسووسی و ته‌كنیك خۆی ڕاگرتبوو، به‌ڵام ھێزی ئیسلام له دڵ و مێشكی باوه‌ڕداراندایه.\nدیبلۆماتیك: كه‌واته به‌دیل و دوژمنی به‌ھێزی سه‌رمایه‌داری كێیه؟\nشاكه‌لی: ئیسلام ده‌توانێ ئه‌و ڕۆڵه بگێڕێت، ده‌توانێت ببێته ھێزێك ھه‌م سه‌رمایه‌داری لاواز بكا، ھه‌م بۆ خه‌ڵكیشی ڕوون بكاته‌وه كه چییه، به‌ڵام ئیسلامی ئه‌مڕۆ، ئیسلامی ڕه‌سمی، ئه‌و توانسته‌ی نییه. به‌ڵام ھیچ به دووری نازانم له داھاتوودا به‌ره‌یه‌كی فراوان دروست ببێت، كه گه‌لانی ژێرده‌سته و زۆرلێكراو و چه‌وساوه‌كانی دنیا یه‌ك بگرن و ئیسلام ببێته ڕێبه‌ر، یا ھێزی سه‌ره‌كیی ئه‌و به‌ره‌یه.\nدیبلۆماتیك: كێ ده‌توانێت ببێته به‌دیل و جێگره‌وه‌ی سه‌رمایه‌داری؟\nشاكه‌لی: من نازانم ئه‌مڕۆ به‌دیلی سه‌رمایه‌داری كێیه؟ به‌ڵام ده‌بێت سیسته‌مێك بدۆزرێته‌وه نه‌ك یه‌كسانی به‌و مانایه‌ی خۆیان ده‌یڵێن، به‌ڵكه عه‌داله‌تی تێدا بێت، به‌شێك له‌وه‌ی كه ئیسلام ده‌یڵێت دادپه‌روه‌رییه، به‌ڵام ئه‌و ئیسلامه‌ی كه ئێستا خه‌ڵكی باسی ده‌كات و، سه‌له‌فی و داعش خۆیان به خاوه‌نیئه‌و ئیسلامه ده‌زانن، وه‌ھا و ناتوانێت ئه‌و ڕۆڵه بگێڕێت.


كۆمیسیۆن ئاماده‌كارییه‌كان و پرۆسه‌ی نوێكردنه‌وه‌ی تۆماری ده‌نگده‌رانی بۆ په‌رله‌مان ڕوون كرده‌وه\nدووشەممە, 09 تەمموز 2018 20:48\nسه‌رۆكی كۆمیسیۆنی سه‌ربه‌خۆی هه‌ڵبژاردنه‌كان و ڕاپرسیی هەرێمی کوردستان ئەمڕۆ لە دانیشتنی پەرلەماندا چۆنیه‌تیی نوێكردنه‌وه‌ی تۆماری ده‌نگده‌ران و پرۆسه‌كانی ئاماده‌كاری بۆ هه‌ڵبژاردنه‌كان و چۆنیه‌تیی ڕێكخستنه‌وه‌ی ناوه‌نده‌كانی تۆماری ده‌نگده‌رانی بۆ په‌رله‌مان خسته ڕوو. دوای ته‌واوبوونی ڕوونكردنه‌وه‌كانی سه‌رۆكی كۆمیسیۆن، له لایه‌ن به‌شی كارگێڕیی كۆمیسیۆنه‌وه له ڕووی ته‌كنیكییه‌وه زانیاری له‌باره‌ی چۆنیه‌تیی پاككردنه‌وه‌ی تۆماری ده‌نگده‌ران و نوێكردنه‌وه‌ی بۆ په‌رله‌مانتاران باس كرا.\nسه‌عات ١٠ی به‌یاینیی ئه‌مڕۆ ٢٠١٨/٠٧/٠٩، په‌رله‌مانی كوردستان به سه‌رۆكایه‌تیی د. جه‌عفه‌ر ئیبراهیم ئێمینكی، جێگری سه‌رۆكی په‌رله‌مانی كوردستان و بێگه‌رد دڵشاد تاڵه‌بانی، سكرتێری په‌رله‌مان، دانیشتنی ژماره (٤)ی ئاساییی خولی به‌هاره، ساڵی پێنجه‌م له خولی چواره‌می هه‌ڵبژاردنی ئه‌نجام دا. سه‌ره‌تا جێگری سه‌رۆكی په‌رله‌مان، به‌رنامه‌ی كاری دانیشتنه‌كه‌ی خوێنده‌وه كه له چوار خاڵ پێك هاتبوو، خاڵی یه‌كه‌م بریتی بوو له به‌رده‌وامبوون له‌سه‌ر خوێندنه‌وه‌ی بیرۆكه‌یه‌ك سه‌باره‌ت به (كێشه‌ی به‌بازاڕكردنی به‌رهه‌می جووتیاران)، خاڵی دووه‌میش بریتی بوو له خوێندنه‌وه‌ی یه‌كه‌می سێ پرۆژه‌یاسا و بڕیار كه پێك هاتبوون له پڕۆژه‌یاسای هه‌مواری یاسای به‌كرێدانی خانووبه‌ره ژماره ٨٧ی ساڵی ١٩٧٩ هه‌مواركراو له هه‌رێم و پرۆژه‌یاسای هه‌مواری یاسای ژماره ٣ی ساڵی ٢٠١٢ی ڕێگا گشتییه‌كانی هه‌رێم و پرۆژه‌بڕیاری ته‌ملیككردنی ئه‌و زه‌وییانه‌ی زێده‌ڕۆییان له‌سه‌ر كراوه له سنووری شاره‌وانییه‌كان. خاڵی سێیه‌میش بریتی بوو له گفتوگۆیه‌كی كراوه سه‌باره‌ت به هه‌ڵبژاردنه‌كانی هه‌رێمی كوردستان به ئاماده‌بوونی ئه‌ندامانی ده‌سته‌ی كۆمیسیۆنی سه‌ربه‌خۆی هه‌ڵبژاردنه‌كان و ڕاپرسی. خاڵی چواره‌م و كۆتاییش تایبه‌ت بوو به گفتوگۆكردنی پڕۆژه‌ی په‌یڕە‌وی ناوخۆی په‌رله‌مانی كوردستان، كه له لایه‌ن لیژنه‌ی كاتی بۆ پێداچوونه‌وه‌ی په‌یڕه‌وی ناوخۆ ئاماده كراوه.\nله ده‌سپێكی دانیشتنه‌كه‌دا خاتوو بێگه‌رد دڵشاد تاڵه‌بانی، سكرتێری په‌رله‌مان پوخته‌ی كاره‌كانی دانیشتنی پێشووی په‌رله‌مانی كوردستانی خسته ڕوو.\nدواتر د. جه‌عفه‌ر ئیبراهیم ئێمینكی، جێگری سه‌رۆكی په‌رله‌مانی كوردستان به‌رنامه‌ی كاری دانیشتنه‌كه‌ی خسته ڕوو، به پێی خاڵی یه‌كه‌می به‌رنامه‌ی كار، له لایه‌ن په‌رله‌مانتار، غه‌ریب مسته‌فا، جێگری سه‌رۆكی لیژنه‌ی كشتوكاڵ بیرۆكه‌یه‌ك سه‌باره‌ت به كێشه‌ی به‌بازاڕكردنی به‌رهه‌می جووتیاران بۆ په‌رله‌مانتاران خوێندرایه‌وه، كه تێیدا باس له به‌ربه‌ست و گرفته‌كانی به‌رده‌م به‌بازاڕكردنی به‌رهه‌مه خۆماڵییه‌كان كرا.\nخاڵی دووه‌میش بریتی بوو له خوێندنه‌وه‌ی یه‌كه‌می سێ پڕۆژه‌یاسا و بڕیار كه پێك هاتبوون له پڕۆژه‌یاسای هه‌مواری یاسای به‌كرێدانی خانووبه‌ره ژماره ٨٧ی ساڵی ١٩٧٩ی هه‌مواركراو له هه‌رێم و پڕۆژه‌یاسای هه‌مواری یاسای ژماره ٣ی ساڵی ٢٠١٢ی ڕێگا گشتییه‌كانی هه‌رێم و پڕۆژه‌بڕیاری ته‌ملیككردنی ئه‌و زه‌وییانه‌ی زێده‌ڕۆییان له‌سه‌ر كراوه له سنووری شاره‌وانییه‌كان و لیژنه‌ی یاسایی خوێندنه‌وه‌ی بۆ هه‌رسێ پڕۆژه‌كه ئه‌نجام دا و له لایه‌ن سه‌رۆكایه‌تیی په‌رله‌مانیشه‌وه ئاراسته‌ی لیژنه‌ی یاسایی و لیژنه په‌یوه‌ندیداره‌كان كرا بۆ ئه‌نجامدانی ڕێكاره یاساییه‌كانی.\nپاشان جێگری سه‌رۆكی په‌رله‌مان به پێی خاڵی سێیه‌می به‌رنامه‌ی كار داوای له هه‌ندرێن محه‌مه‌د، سه‌رۆكی كۆمیسیۆنی سه‌ربه‌خۆی هه‌ڵبژاردنه‌كان و ڕاپرسی كرد ڕوونكردنه‌وه‌كانی كۆمیسیۆن سه‌باره‌ت به هه‌ڵبژاردنه‌كانی هه‌رێمی كوردستان بخاته ڕوو. سه‌رۆكی كۆمیسیۆنی سه‌ربه‌خۆی هه‌ڵبژاردنه‌كان و ڕاپرسی له ڕوونكردنه‌وه‌كانیدا چۆنیه‌تیی نوێكردنه‌وه‌ی تۆماری ده‌نگده‌ران و پرۆسه‌كانی ئاماده‌كاری بۆ هه‌ڵبژاردنه‌كان و چۆنیه‌تیی ڕێكخستنه‌وه‌ی ناوه‌نده‌كانی تۆماری ده‌نگده‌رانی بۆ په‌رله‌مان خسته‌ڕوو. دوای ته‌واوبوونی ڕوونكردنه‌وه‌كانی سه‌رۆكی كۆمیسیۆن، له لایه‌ن به‌شی كارگێڕیی كۆمیسیۆنه‌وه له ڕووی ته‌كنیكییه‌وه زانیاری له‌باره‌ی چۆنیه‌تیی پاككردنه‌وه‌ی تۆماری ده‌نگده‌ران و نوێكردنه‌وه‌ی بۆ په‌رله‌مانتاران باس كران.\nدواتر جێگری سه‌رۆكی په‌رله‌مان ده‌رگای گفتوگۆی به ڕووی په‌رله‌مانتاراندا كرده‌وه و چه‌ندین پرسیار و تێبینی له‌باره‌ی پرۆسه‌ی ده‌نگدان و تۆماری ده‌نگده‌ران و ورده‌كارییه‌كانی دیكه‌ی په‌یوه‌ست به ده‌نگده‌ران ئاراسته‌ی ئه‌ندامانی ده‌سته‌ی كۆمیسیۆنی سه‌ربه‌خۆی هه‌ڵبژاردنه‌كان و ڕاپرسی كران و له وه‌ڵامیشدا ڕوونكردنه‌وه‌ی پێویست بۆ تێبینی و پرسیاره‌كانی په‌رله‌مانتاران درانه‌وه.\nله‌وباره‌یه‌شه‌وه جێگری سه‌رۆكی په‌رله‌مان سوپاسی هه‌وڵ و ماندووبوونه‌كانی ده‌سته‌ی كۆمیسیۆنی سه‌ربه‌خۆی هه‌ڵبژاردنه‌كان و ڕاپرسی كرد و داواشی لێ كردن دوای ئه‌نجامدان و ته‌واوكردنی كاره‌كانی پرۆسه‌ی ده‌نگدان، ڕاپۆرتی تایبه‌ت به پرۆسه‌كه پێشكه‌شی په‌رله‌مان بكه‌ن و ڕاپۆرتی پێشووی ساڵانه‌ش بدرێته په‌رله‌مانتاران. به‌م شێوه‌یه كۆتایی به دانیشتنه‌كه‌ی په‌رله‌مان هات و كۆتا خاڵی به‌رنامه‌ی كاری دانیشتنه‌كه كه تایبه‌ت بوو به گفتوگۆكردنی پڕۆژه‌ی په‌یڕه‌وی ناوخۆی په‌رله‌مانی كوردستان دواخرا بۆ سه‌عات ١١ی پێشنیوه‌ڕۆی سبه‌ی ١٠/٠٧/٢٠١٨


تابلۆ نایابەکانى هەڵەبجە دەخرێنەوە زیادکردنى ئاشکرا\n"تائێستا بێ کڕیارن"\n18:32 سێ شه‌ممه 24 ئه‌یلول 2019\nبڕیارە مانگێکى دیکە تابلۆ نایابەکانى ئۆتۆمبێل لە پارێزگاى هەڵەبجە بخرێنەوە زیادکردنى ئاشکراوە، قایمقامى پارێزگاکەش دەڵێت تا ئێستا كه‌س نه‌چووه‌ته پڕۆسه‌كه‌وه.\nنوخشه ناسیح، قایمقامى هه‌ڵه‌بجه به‌ناس كوردى ڕاگه‌یاند “تا ئێستا كه‌س داواكارى پێشكه‌ش نه‌كردووه بۆ ئه‌وه‌ى بچێته پرۆسه‌ى زیادكردنى ئاشكراوه بۆ كڕینى تابلۆى ژماره یه‌كى ئۆتۆمبیلى هه‌ڵه‌بجه، چونكه بۆ ماوه‌ى 24 كاتژمێره بانگه‌شه‌كه‌مان ڕاگه‌یاندووه و هێشتا زووه”.\nوتیشى “ماوه‌ى زیادكردنه‌كه بۆ 15 ڕۆژ درێژه‌ى ده‌بێت و چاوه‌ڕوان ده‌كه‌ن ئه‌مجاره‌یان كه‌سێكى زۆرتر بچێته موزایه‌ده‌كه‌وه”.\nنوخشه ناسیح ئاماژەى بەوەشکرد، له‌جارى یه‌كه‌مى پرۆسه‌ى زیادكردنى ئاشكرا بۆ فرۆشتنى تابلۆى ئۆتۆمبیلى ژماره یه‌كى هه‌ڵه‌بجه كه له‌لایه‌ن وه‌زاره‌تى ناوخۆه‌وه نرخه‌كه‌ى به‌ملیارێك دینار دیاریكراوه، دوو كه‌س چونه‌ته زیاد كردنه‌كه‌وه‌كه، به‌ڵام ئەو نرخەیان نەداوە و چه‌ند كه‌سێكى تریش كه ویستویانه به‌شدارى بكه‌ن نەیانتوانیوە، چونکە له‌ڕووى یاساییه‌وه كه‌موكوڕیان هه‌بووه.\nوتیشى “ئه‌گه‌ر ئه‌مجاره تابلۆكه بفرۆشرێت به‌پێى ئه‌و به‌رنامه‌یه كه دانراوه پاره‌كه‌ى بۆ خزمه‌تكردن و ئاوه‌دانكردنه‌وه‌ى شاره‌كه‌دا خه‌رج ده‌كرێت”.\nرۆژى دووشەممە 16ى ئەیلولى 2019 ژمارەی یەک تا نۆى تابلۆی ئۆتۆمبیلى پارێزگای هەڵەبجە خرانە زیادکردنی ئاشکراوە، بەڵام هیچیان نەفرۆشران.\nلە پڕۆسەکەدا دوو کەس بەشداربوون و ئامادە نەبوون لە 700 ملیۆن دینار زیاتر بدەن بە تابلۆى ژمارە یەک، لەکاتێکدا تابلۆى ژمارە یەک لەلایەن ئیدارەى پارێزگاى هەڵەبجەوە بڕى یەک ملیار دینارى بۆ دانراوە، تابلۆکانى دیکەش لە 600 ملیۆن دینارەوە نرخیان بۆ دانراوە.\n60 چەکدار کوژران و 14 زرێپۆش و ئۆتۆمبێلى سەربازى تێکشکێنران هەسەدە دوو گوندى کۆنتڕۆڵکردەوە\nهەسەدە: بەورەیەکی بەهێزەوە بەردەوامین لە بەرگریکردن و شەڕی مان و نەمان دەکەین\nوەزیرى دەرەوەى تورکیا: لەگەڵ ئەمریکا گەیشتینە رێککەوتن و شەڕ رادەوەستێت\n21:48 پێنج شه‌ممه 17 تشرینی یه‌كه‌م 2019\nتورکیا کۆبانێ و چەند شارێکى ترى ڕۆژئاواى کوردستانى تۆپباران کرد\n"شەڕ لەنێوان هەسەدە و چەکدارانى سەر بە تورکیا دەستیپێکرد"\n09:14 پێنج شه‌ممه 10 تشرینی یه‌كه‌م 2019\nماکرۆن داواى ڕاگرتنى بەپەلەى هێرشەکانى تورکیا دەکات\nترەمپ و ماکرۆن "ڕێککەوتن"\n08:30 شه‌ممه 12 تشرینی یه‌كه‌م 2019\nدوای خانەنشینبوونی لەحکومەت لەنێو یەکێتیدا پۆستێکی ئەمنی دەدرێت بە جەلال شێخ کەریم\n18:31 هه‌ینی 18 تشرینی یه‌كه‌م 2019\n20:13 پێنج شه‌ممه 03 تشرینی یه‌كه‌م 2019\nحەمکۆ لە زیندان خۆی کوشتووە؟\n08:43 یه‌ك شه‌ممه 06 تشرینی یه‌كه‌م 2019\nبەرپرسێکى ڕۆژئاواى کوردستان: لەئەگەری هێرشی تورکیا کەس دەستوپێ بەستراو نابێت\n13:14 هه‌ینی 20 ئه‌یلول 2019\nمه‌كته‌بى سیاسیى یه‌كێتى له سلێمانى كۆده‌بێته‌وه\nتەنها ئەبوبەکر هەڵەدنی دەنگی بە ڕاسپاردەکانى پەرلەمان بۆ ڕۆژئاوا نەدا.. “چەند هۆکارێک هەبوون”\n13:21 سێ شه‌ممه 15 تشرینی یه‌كه‌م 2019\n21:29 یه‌ك شه‌ممه 29 ئه‌یلول 2019\nوەزیرى نەوتى ئێران: پێویستە ئامادەساز بین بۆ هەر هێرشێکى سەربازى و ئەلیکترۆنى\n15:03 سێ شه‌ممه 24 ئه‌یلول 2019\nدیمى مۆر لە کتێبەکەیدا وردەکارى دەستدرێژیکردنە سەرى دەگێڕێتەوە


لێکۆڵینه‌وه‌یک له‌سه‌ر بنچینه و ڕه‌گ و یشه‌ی خواوه‌ند (عه‌شیره) – History Of Kurdistan\nHome / بەشی مێژووی كورد / لێکۆڵینه‌وه‌یک له‌سه‌ر بنچینه و ڕه‌گ و یشه‌ی خواوه‌ند (عه‌شیره)\ndidar othman 2016-08-28\tبەشی مێژووی كورد, مێژووی كۆنی كورد لێدوان نووسین ناچالاککراوە لە لێکۆڵینه‌وه‌یک له‌سه‌ر بنچینه و ڕه‌گ و یشه‌ی خواوه‌ند (عه‌شیره) 5,779 Views\nخواوه‌ند عه‌شيره אֲשֵׁרָה ، یه‌كیکه له خواوه‌نده‌کانی ئه‌فسانه‌کانی ناو سامییه‌کان که خواوه‌ندێکی دایکه له کۆمه‌ڵێک سه‌رچاوه‌ی کۆن وه‌کو خوداوه‌ندیک ده‌رکه‌وتووه.\nله ناو ئه‌که‌دییه‌کان Akkadian به شێوه‌ی ئه‌شراتوم/ئه‌شراتو Ashratum/Ashratu ناوی هاتووه، هه‌روه‌ها له ناوی هیتییه‌کان Hittite به شێوه‌ی ئه‌شرادوس Asherdu(s) یاخود ئه‌شراتوس Ashertu(s) ناوی هاتووه، هه‌روه‌ها به گه‌شتیش وه‌کو خواوه‌ندێکی دایکی ئوگاراتیک Ugaritic ناوی هاتووه به‌شێوه‌ی ʼAṯirat..\nله تێکسته ئوگارتییه‌کان نزیکه‌ی 1200 ساڵ پێش زایینیی به Aṯirat yammi ناسراوه‌ته‌وه که به مانای [ئه‌و که‌سه‌ی به‌سه‌ر ئاودا ده‌ڕوات]\nخواوه‌ند عه‌شیره، له‌لای ئیسرائیل و جووله‌که‌کان\nله نێوان 10 سه‌ده‌ی پێشزاینیدا تاوه‌کو سه‌ره‌تاییه‌کانی ئه‌و ئاینه‌دا واتا 586 پێشزاینیدا، ئیسڕائیلییه‌کان فره‌په‌رست polytheism بوون به‌ڵام ئه‌مه تا ئه‌و کاته بوون که ئه‌م خواوه‌ندیه‌کان لابرد و خواوه‌ند یاهوێهـ Yahwehیان وه‌کو خواوه‌ندێکی تاک له بیری ئاینی جووله‌که‌کان چه‌سپا ، له نێوان سه‌رده‌مه‌کانی ماکابییه‌کان Maccabees (که بنه‌ماڵه‌ییه‌کی به‌ناو بانگی جووله‌که‌کانن) واتا به نزیکه‌ی 2 سه‌ده پێش زاینیی، تاکپه‌رستی monotheism بووه شتێکی جیهانی له‌ناو جووله‌که‌کان هه‌روه‌ها هه‌ندێک له توێژه‌ره‌وه‌کانی بواری لێکۆڵینه‌وه‌ی ته‌ورات، پێیان وایه که ”عه‌شیره” هه‌روه‌ها “یاهوێهـ” له‌لایه‌ن جووله‌که‌کانه‌وه له‌هه‌مان کاتدا په‌رستراون. هه‌ڵبه‌ته کۆمه‌ڵێک سه‌رچآوه‌ی هه‌ن که باس له‌وه ده‌که‌ن که له‌ناو پادشاده‌کانی جووله‌که‌کاندا کۆمه‌ڵێک خواوه‌ندی دیکه په‌رستراون، پادشاده‌کانی وه‌کو سلێمان Solomon שְׁלֹמֹה که چه‌ند په‌رستگایه‌کیان کردبۆیه‌وه بۆ کۆمه‌ڵێک خوداوه‌ندی جیاواز، به‌ڵام دواتر (جۆزیاهـ) יֹאשִׁיָּהוּ که ده‌بێته پادشاد ،فه‌رمان ده‌دات که سه‌رجه‌م په‌یکه‌ره‌کانی (عه‌شیره) له‌و په‌رستگایانه بشکێنن که پادشا سلێمان درووستی کردبوون، له بریان په‌رستگاکه ده‌کاته شوێنی په‌رستنی (یاهوێهـ).\nبۆ ئه‌م مه‌به‌سته‌ش چه‌نه‌ها به‌ڵگه و پاڵپشتی هه‌یه بۆ ئه‌م بابه‌ته هه‌یه له به‌ر ده‌ستدا، له سه‌ده‌ی هه‌شه‌ته‌م ده‌ستنوسێک دۆزرایه‌وه له (کونتێلت ئه‌رجوود) Kuntillet Ajrud له باکووری بیابانی سینا Sinai Peninsulaدا که لێێ نوسرا بوو” (یاهوێهـ) و عه‌شیره‌که‌ی” ، نه‌ک ته‌نها له سه‌رچاوه‌کانی یاهوێهـ هه‌بێت بۆ خواوه‌ندی دایکی عه‌شیره به‌ڵکو چه‌نه‌ها خواوه‌ندی تریش وه‌ک (ئیل) El (له هه‌نێک سه‌رچاوه و ئه‌فسانه‌کان عه‌شیره هاوسه‌ری ئیل بووه) و خواوه‌ند به‌عل baal له چه‌ند شوێنێک ئاماژه‌ی بۆ کراوه، بۆ نمونه ده‌ڵێت “ئاهوێهـی سامه‌ڕا و عه‌شیره‌ی دایکی” ، “یاهوێهـی تێمان و عه‌شیره‌ی دایکی”.\n Finkelstein, Israel, and Silberman, Neil Asher, The Bible Unearthed: Archaeology’s New Vision of Ancient Israel and the Origin of Its Sacred Texts, Simon & Schuster, 2002, pp. 241–42.\n BBC Two – Bible’s Buried Secrets, Did God Have a Wife?”. BBC. 2011-12-21. Retrieved 2012-07-04.\n Quote from the BBC documentary: “Between the 10th century and the beginning of their exile in 586 there was polytheism as normal religion all throughout Israel; only afterwards things begin to change and very slowly they begin to change. I would say it [the sentence “Jews were monotheists” – n.n.] is only correct for the last centuries, maybe only from the period of the Maccabees, that means the second century BC, so in the time of Jesus of Nazareth it is true, but for the time before it, it is not true.”\n Wesler, Kit W. (2012). An Archaeology of Religion. University Press of Americ. p. 193\nZe’ev Meshel, Kuntillet ‘Ajrud: An Israelite Religious Center in Northern Sinai, Expedition 20 (Summer 1978), pp. 50–55\nHadley, Judith M (2000), The cult of Asherah in ancient Israel and Judah : the evidence for a Hebrew goddess, University of Cambridge Oriental publications, 57, Cambridge University Press, ISBN 9780521662352, P122–136\nسەرچاوە: Mythology for Kurds\nPrevious موحه‌ممه‌د صلی الله علیه و سلم * ناسراوترین كه‌سایه‌تی مێژوو وه‌ڵامێك بۆ كتێبی ( ظهور الكورد فی التاریخ)\nNext مێژووی هه‌ولێر


مەیدانی دارەکەی سلێمانی جێگایەکی دیاری شارەکەیە و نزیکەی ٢٥٠ کاسبکار رۆژانە لەم جێگایەدا کاری کڕین و فرۆشتنی دار دەکەن.\nرۆستەم ساڵح،کاسبکارێکی مەیدانەکە لە بارەی مێژووی مەیدانەکە و کڕین و فرۆشتنی دار لە سلێمانی وتی، کاتی خۆی ئەم کارە لە رێگەی وڵاغەوە کراوە و چەند دارێکیان دەھێنایە سلێمانی بە تایبەتی داری بەڕوو بۆ سووتاندن و خەڵووز و لە شوێنێکدا کۆیان دەکردەوە بەتایبەت لە گومرگە سوتاوەی سلێمان کە خان بوو، دواتر دەخرایە مەزادەوە و کڕیارێک ئەو دارانەی دەکڕی بۆ سووتاندن و خەڵووز بۆ کەبابخانەکان بەکاریان دەھێنا.\nوتیشی: لە کاتی کۆندا زۆربەی دارەکان لە ناوچەی شارباژێڕەوە و بە وڵاغ بەیانییان زوو دەھێنرایە سلێمانی، بەڵام ئێستا ئەو دارانەی دەھێنرێتە ئەم مەیدانە زیاتر لە تورکیا و ئێرانەوە دەھێنرێت.\nبەشی زۆری ئەو دارانەی لەم جێگایەوە مامەڵەیان پێوە دەکرێت رەوانەی دەرەوەی شاری سلێمانی و شارەکانی تری عێراق دەکرێن لە بواری جۆراوجۆردا بەکار دەھێنرێن.=


وه‌رگێڕان یه‌کێکه له پێویستییه ژیارییه‌کانی فه‌رهه‌نگی نه‌ته‌وه‌کان و واڵاکردنی ده‌روازه‌کانه به ڕووی تایبه‌تمه‌ندێتی و کولتوری یه‌کدیدا.\nوه‌رگێڕان له زمانێکه‌وه بۆ زمانێکی تر هێنده‌ی نوسینی ده‌قێک گرنگه و له‌وانه‌شه له هه‌ندێک باردا که‌سی وه‌رگێڕ زیاتر له نوسه‌ری ده‌قه‌که ماندووبێت به وه‌رگێڕانه‌که‌یه‌وه. بۆچی؟\nکاتێک نوسه‌رێک له نوسینی ده‌قه‌که‌یدا قاڵ ده‌بێته‌وه، هه‌ست و نه‌ستی لای ده‌قه‌که‌ی خۆی ده‌بێت و داڕشتنه‌که‌ی به زمانه ڕه‌سه‌نه‌که‌ی خۆیه‌تی، به‌ڵام بۆ که‌سی وه‌رگێڕ کاتێک بڕیار بۆ وه‌رگێڕانی ده‌قێکی دیاریکراو ده‌دات هه‌نگاوی هه‌ره به‌رایی پێویسته خاوه‌نی شاره‌زاییه‌کی ورد بێت له سروشتی هه‌ردوو زمانه‌که‌دا.\nوه‌رگێڕان به هه‌نگاوێکی ئێجگار گرنگی پێکتر ئاشنا کردنی فه‌رهه‌نگه‌کان داده‌نرێت. ئه‌گه‌ر که‌سی وه‌رگێڕ نه‌توانێت شاره‌زایانه بابه‌ته‌کان وه‌ربگێڕێته سه‌ر زمانی نه‌ته‌وه‌که‌ی ئه‌وا بێگومان ڕێک وه‌ک ئه‌وه‌ی لێدێت کار له‌سه‌ر شکاندنی پایه‌کانی لێکتێگه‌یشتنی فه‌رهه‌نگه‌کان بکات.\nزانینی زمانه‌کان به کۆڵه‌که‌یه‌کی پرۆسه‌ی وه‌رگێڕان داده‌نرێت، به‌ڵام به‌ته‌نها زانینی زمانه‌کان به‌س نین بۆ کاری وه‌رگێڕان، چونکه هێنده‌ی زمان زانین گرنگه ئه‌وه‌نده‌ش به‌هره‌ی نوسین و داڕشتن و ته‌کنیکه‌کانی نوسین گرنگن بۆ گه‌یاندنی په‌یامه‌کانی له ده‌قێکدا هاتوون.\nئایا هه‌ر ته‌نها شاره‌زاییه‌کی قوڵ له زمانی دایکدا، و زانینی زمانێکی تر که ده‌قه‌که‌ی لێ وه‌رده‌گێڕدرێت به‌سه بۆ وه‌رگێڕان؟\nیه‌کێک له خاڵه گرنگه‌کانی تری وه‌رگێڕان، شاره‌زاییه له مێژوو و ئه‌فسانه‌کان و په‌یوه‌ندییه کۆمه‌ڵایه‌تییه‌کانی نه‌ته‌وه‌کانی تر تا که‌سی وه‌رگێڕ بتوانێت زیره‌کانه خوێنه‌رانی ئه‌و ده‌قه به تایبه‌تمه‌ندێتییه‌کانی نه‌ته‌وه‌ی به‌رامبه‌ر ئاشنا بکات.\nسەڵاحەدین بایەزیدی، نوسەر و وەرگێڕ\nبه‌لای زۆرێک له ڕوناکبیرانه‌وه، وه‌رگێڕانی ده‌قه‌کان هه‌نگاوه گه‌وره‌که‌ی یه‌کتر ناسینه ئه‌گه‌ر بێتوو به شێوه‌یه‌کی بابه‌تییانه ئه‌م کاره‌ی وه‌رگێڕان بکرێت به‌ڵام گه‌ر وه‌رگێڕان وه‌ک کاڵایه‌ک سه‌روسه‌ودای له‌گه‌ڵدا بکرێت و ئامانج لێی ته‌نها پڕکردنه‌وه‌ی کتێبخانه‌کان بێت ئه‌وا بێگومان زیانێکی گه‌وره ده‌دات له یه‌کتر ناسینی ڕاسته‌قینه‌ی فه‌رهه‌نگ و کولتوره‌کاندا.\nله ئێستادا ژماره‌یه‌کی زۆری ده‌زگاکانی چاپ و په‌خش کردن هه‌ن و هه‌ر یه‌که‌شیان هێنده‌ی له توانایدا بێت به‌رهه‌می وه‌رگێڕدراویان هه‌ن، به‌ڵام پرسیاره سه‌ره‌کییه‌که له‌وه‌دایه ئایا پێداچوونه‌وه به ده‌قێکی وه‌گێڕدراودا ده‌که‌ن؟ ئه‌گه‌ر ده‌یکه‌ن پێوانه‌کانی ئه‌و پێداچوونه‌وه‌یه چین؟ یان هه‌ر ته‌نها ناوی که‌سی وه‌رگێڕ به‌سه بۆ بڵاوکردنه‌وه‌ی ده‌قه وه‌رگێڕدراوه‌که؟\nئایا مه‌رجه که‌سی وه‌رگێڕ شاعیر یان نوسه‌ر بێت تا بتوانێت ده‌قێکی بیانی وه‌ربگێڕێت؟\nکام وه‌رگێڕانه سه‌رکه‌وتووه، ئایا ئه‌وه‌ی له زمانی خودی نوسه‌ره‌که‌وه وه‌رده‌گێڕدرێت یان ئه‌وه‌ی له ده‌قێکی پێشتر ورگێڕدراوه‌وه وه‌رده‌گێڕدرێت بۆ زمانی کوردی؟\nکامه‌یان بۆ خوێنه‌ری کورد گرنگتره و چێژی زیاتری لێوه‌رده‌گرێت، وه‌رگێڕانی ده‌قێک یان به کوردی کردنی ده‌قێك؟\nئایا له پرۆسه‌ی وه‌رگێڕاندا ئه‌وه دروسته بگوترێت وه‌گێڕان به ده‌ستکارییه‌وه، یان وه‌رگێڕان به کورتکردنه‌وه‌وه، یان وه‌رگێڕان به داڕشتنه‌وه؟\nئایا نه‌بوونی زمانێکی ستانده‌ری کوردی زیانی له ژانری وه‌گێڕان داوه؟\nبۆچی ده‌قی وه‌رگێڕدراومان بۆ کوردی زۆرن و به‌ڵام ده‌قی وه‌رگێڕدراوی کوردی بۆ زمانه‌کانی تر که‌من؟\n(سه‌ڵاحەدین بایه‌زیدی) نوسه‌ر و وه‌رگێڕ له به‌رنامه‌ی ( ژیان له فه‌رهه‌نگدا) وه‌ڵامی ئه‌م پرسیارانه و پرسیار و سه‌رنجه‌کانی ئێوه‌ی ئازیزیش ده‌داته‌وه:\nژیان لە فەرهەنگدا : سەڵاح بایەزیدی


كوشتنی به‌كۆمه‌ڵ، كوشتنی پێكه‌وه‌ژیان\nیه‌كێك له مانا هه‌ره سه‌ره‌تاییه‌كانی كوشتن و له‌ناوبردن و ناشتنی مرۆڤ به كۆمه‌ڵ و به گرووپ و دوور له پانتایی گشتی، سڕینه‌وه‌ی ناسنامه و تواندنه‌وه‌ی ناسنامه‌ی به‌رانبه‌ر و ئه‌وانیتره. هه‌موو هێزێكی تۆتالیتار و ده‌وڵه‌تێكی پۆلیسی هه‌وڵ ده‌دات دنیایه‌كی یه‌كڕه‌نگ و یه‌كشێوه و یه‌كڕوو به‌رهه‌م بێنێت، ڕاستییه‌كه‌ی هێزی تۆتالیتار و دیكتاتۆریی ئه‌ركی سه‌ره‌كی بونیادنانی سیستمێكی یه‌كڕه‌هه‌نده و هه‌وڵی سه‌ره‌كی و ژماره یه‌كی سڕینه‌وه‌ی جیاوازییه‌كان و ناچوونیه‌كییه‌كانه.\nهۆلۆكۆستی جووه‌كان له‌لایه‌ن ئه‌ڵمانیاوه، له‌لایه‌ن ده‌سه‌ڵاتی تۆتالیتاری ئه‌ڵمانیی و هیتله‌ره‌وه به‌و زمانه گفتوگۆ ده‌كات و ده‌دوێت. كرده‌ی هۆلۆكۆست كاتێك روو ده‌دات كه ده‌سه‌ڵات و سیستم نایه‌وێت یه‌كه لاوه‌كییه‌كانی ناوی جیاواز ده‌ربكه‌ون و له‌خۆی نه‌چێت، نه‌یده‌ویست هێزێكی ناوه‌كی ئاماده‌یی هه‌بێت و به زمان و بونیاد و ناسنامه‌یه‌كی جیاواز له ناسنامه‌ی ئه‌ڵمانبوون بجووڵێت و ببینرێت. بۆیه جووه‌كان به كۆمه‌ڵ ده‌گوازرێنه‌وه بۆ كه‌مپی گه‌وره و ئاوشیفتزمی گه‌وره و له پانتایی گشتی داده‌بڕێنرێن، له قووڵایی شار و ناوه‌ند دوور ده‌خرێنه‌وه.\nئه‌م دابڕان و به كۆمه‌ڵ گواستنه‌وه‌یه نوێنه‌رایه‌تی دۆخێك ده‌كات كه ده‌سه‌ڵات و هێزی زاڵ ده‌یه‌وێ له‌ڕێیه‌وه گرووپه جیاوازه‌كانی به‌رانبه‌ری له ماناكانی پێكه‌وه‌ژیان به‌تاڵ بكاته‌وه، بێ ناسنامه و بێ ماڵ و بێ پانتاییان بكات.\nگۆڕه به‌كۆمه‌ڵه‌كانی ئه‌مڕۆی سه‌ماوه به‌هه‌مان زمان و وێنه‌ی كۆمه‌ڵایه‌تی ده‌دوێن و گوزارشت له خۆیان ده‌كه‌ن، دیاره به‌عس وه‌ك هێزێكی زاڵ و خاوه‌ن ده‌زگه‌ی بیرۆكراسی سه‌ربازی گه‌وره و خاوه‌ن جیۆگرافیای سیاسی، هه‌وڵی ئه‌وه‌ی ده‌دا له‌ڕێی كوشتنی به كۆمه‌ڵی كورده‌وه كڵێشه‌یه‌كی كۆمه‌ڵایه‌تی ته‌واو یه‌كڕه‌نگ و له‌یه‌كچوو و بێ جیاوازی دابڕێژێته‌وه.\nژیان و ماناكانی لای به‌عس وه‌ك ئایدۆلۆجیا دیوێكی یه‌كجار تاكڕه‌هه‌ندی هه‌یه و له‌ڕێی بیرۆكراسیی سه‌ربازی و كوشتنی به كۆمه‌ڵ و بیابانه‌وه هه‌میشه ئه‌و هێڵه ئایدۆلۆجییه‌ی خۆی تازه و تۆخ ده‌كرده‌وه.\nگۆڕی به‌كۆمه‌ڵ، تیرۆركردنی یاده‌وه‌ری هاوبه‌ش\nده‌وڵه‌ت به‌رهه‌می مۆدێرنه و رێنیسانسه. یه‌كێك له وێنه كۆمه‌ڵایه‌تییه‌كانی ناو ده‌وڵه‌تی مۆدێرنه پرسی به‌رهه‌مهێنان و داڕشتنی یاده‌وه‌ری هاوبه‌ش و خه‌یاڵێكی هاوبه‌شه كه هه‌موو پێكهاته و گرووپ و هێزه كۆمه‌ڵایه‌تییه‌كان به‌یه‌كه‌وه گرێ بدات و ببه‌ستێته‌وه.\nعێراق وه‌ك ده‌وڵه‌ت هه‌ر له سه‌ره‌تای له‌دایكبوونیه‌وه كه‌متر له‌گه‌ڵ چه‌مكی "یاده‌وه‌ری هاوبه‌ش" له پێوه‌ندیدا بووه. كورد وه‌ك هێزێكی ناوه‌كی ناو جه‌سته‌ی عێراق، هیچ خه‌یاڵێكی عێراقی و عێراقیبوون به په‌یكه‌ری ده‌وڵه‌تی عێراقییه‌وه نابه‌ستێته‌وه.\nدیاره ئه‌م پرۆسه‌یه پێوه‌ندی به‌وه‌وه هه‌یه كه عێراق ناتوانێ نوێنه‌رایه‌تی پایه و ره‌گه‌كانی هاوبه‌شبوون و یاده‌وه‌ری هاوبه‌ش و پێكه‌وه‌بوون بكات و ئه‌م پرۆسه‌یه له سه‌رده‌می ده‌سه‌ڵات و هه‌ژموونی به‌عسدا ده‌گاته لووتكه. حزبی به‌عس و ده‌سته‌بژێری سیاسی به‌عسی به‌سوودوه‌رگرتن له مۆدێرنه و تارماییه‌كانی هه‌موو پایه‌كانی ده‌وڵه‌تێكی مۆدێرنیان تێكشكاند، یاده‌وه‌ری هاوبه‌شیی عێراقییه‌كانیان رووبه‌ڕووی پارچه پارچه‌بوون و كه‌رتبوون و وردبوون كرده‌وه.\nله پرۆسه‌ی ئه‌نفال و راگواستن و به‌عه‌ره‌بكردن و زینده‌به‌چاڵكردنی كورده‌وه ئه‌م دۆخه ده‌گاته لووتكه. چركه‌ساته‌كانی ئه‌نفال یه‌كه‌مین چركه‌ساتی تیرۆركردنی یاده‌وه‌ری هاوبه‌شه له‌لایه‌ن به‌عسه‌وه. ڕاستییه‌كه‌ی دۆزینه‌وه‌ی گۆڕه به‌كۆمه‌ڵه‌كان له هه‌ر شوێنیكی عێراقدا، دۆزینه‌وه‌ی سیمبۆله نه‌ته‌وه‌یی و كولتوورییه‌كانی ناو گۆڕه به‌كۆمه‌ڵه‌كان، دۆزینه‌وه‌ی هێماكان و ناسنامه‌ی كوردبوون له‌و گۆڕانه‌دا، لووتكه‌ی تیرۆركردنی یاده‌وه‌ری هاوبه‌ش و خه‌یاڵی هاوبه‌شبوونه له‌و وڵاته‌دا.\nسه‌ماوه و سۆسیۆلۆجیای سیاسی\nهێزی تۆتالیتار به‌رده‌وام كار له‌سه‌ر دابڕاندنی گرووپه‌كان ده‌كات و جیۆگرافیای سیاسی تازه‌یان بۆ ده‌دۆزێته‌وه. دووانه‌ی سۆسیۆلۆجیای سیاسی و جیۆگرافیای سیاسی دووانه‌یه‌كن هێزی زاڵ به‌یه‌كه‌یه‌وه‌یان ده‌به‌ستێته‌وه.\nداعش ئێزیدییه‌كان ده‌گوازێته‌وه بۆ جیۆگرافیایه‌كی سیاسیی دوور، دواتر زینده‌به‌چاڵیان ده‌كات و له شێوه‌ی گۆڕی به‌كۆمه‌ڵدا ده‌یاننێژێت و له جیۆگرافیا ره‌سه‌نه‌كه‌ی خۆی دایانده‌بڕێت.\nسه‌ماوه و چه‌ند رووبه‌رێكی تر وه‌ك جیۆگرافیایه‌كی سیاسی سیمبۆلی سه‌ره‌كی و ئاماژه‌ی بنه‌ڕه‌تین بۆ داماڵینی كورد و دوورخستنه‌وه‌ی له ناوه‌نده جیۆگرافییه ره‌سه‌نه‌كه‌ی خۆی. لێره‌وه "سه‌ماوه" ده‌كرێت به ناوچه‌یه‌ك بۆ قووتدان و هه‌ڵلووشینی به‌شێك له سۆسیۆلۆجیای وڵاته‌كه‌ی، لێره‌وه له‌بری ئه‌وه‌ی جیۆگرافیا و ناوچه‌یه‌كی وڵات جیۆگرافیا و پارچه‌یه‌كی تر ته‌واو بكات، قووتی ده‌دات و له‌دیوی ناوه‌وه‌ی خۆیدا هه‌ڵیده‌گرێت.\nده‌كرێت ئه‌م وێنه سۆسیۆلۆجییه به چه‌مكی (بایۆ پۆڵه‌تیكس)ی فۆكۆوه ببه‌ستینه‌وه و شرۆڤه‌ی بكه‌ین. كاتێك میشێل فۆكۆ له‌ڕێی ئه‌م چه‌مكه‌وه باسی رێ و شێوازه‌كانی به‌رهه‌مهێنانی ژیان ده‌كات له‌ڕێی سیاسه‌ت و كرده‌وه‌ی سیاسییه‌وه.\nچۆن له‌ڕێی سیاسه‌تكردنه‌وه ژیان و فۆڕمه‌كانی و جووڵه‌كانی تازه بكه‌ینه‌وه. چۆن چوارچێوه‌ی ژیان دیاری بكه‌ین له‌ڕێی سیاسه‌ته‌وه.\nئه‌وه‌ی له سه‌ماوه و گۆڕه به‌كۆمه‌ڵه‌كاندا ده‌بینرێت، پێچه‌وانه‌ی چه‌مكی (بایۆ پۆڵه‌تیكسه). به‌عس مه‌رگێكی گه‌وره‌ی له‌ڕێی فۆرمی سیاسه‌تكردن و بیركردنه‌وه سیاسییه‌كه‌ی پێشانی دنیا دا. بۆیه ده‌كرێ بڵێین مۆدێلی سیاسه‌ت لای به‌عس و ده‌سه‌ڵاتی به‌عس له عێراقدا جگه له مه‌رگێكی به‌كۆمه‌ڵ و ده‌سته‌جه‌معی، كوشتارگه و چوارچێوه‌یه‌كی یه‌كجار فراوانی بۆ ئه‌ندامه‌كانی ساز كرد و له‌بری ژیانكردن، زۆرینه‌ی كۆمه‌ڵگه و ئه‌كته‌ره‌كانی رووبه‌ڕووی سه‌دان شێوازی مه‌رگ و مردن كرده‌وه.\nسه‌ماوه له ڕووی كۆمه‌ڵناسی سیاسییه‌وه یه‌كه‌یه‌كی ئاڵۆز و فره‌مانایه و دیارده‌یه‌كه زیاتر له راڤه‌كردن و لێكدانه‌وه و پێداچوونه‌یه‌وه‌یه‌ك هه‌ڵده‌گرێت، كوشتنی به كۆمه‌ڵ وه‌ك دیارده‌یه‌كی كۆمه‌ڵناسی له هه‌ناوی ده‌وڵه‌تی مۆدێرندایه و زۆرجار ده‌وڵه‌ت جیۆگرافیای تایبه‌ت بۆ ئه‌مجۆره كوشتنه دابین و ساز ده‌كات.\nله‌باره‌ی خۆپێشاندانی عێراق\nچیڕۆكی سوننه‌كانی عێراق\nدوانه‌ی عێراق و چین


Clash of Kings – CoKElex WirelessStrategy 6.11.0 APK Download - Android cats. ئاپەکان\nAPK Downloader ئاپەکان cats. Clash of Kings – CoKElex WirelessStrategy 6.11.0\nئاپ Clash of Kings – CoKElex WirelessStrategy 6.11.0\nمێژوی فایلی ئاپ Clash of Kings – CoKElex WirelessStrategy\n6.11.0 (2540) - دواین وەشان\nقەبارەی فایل: 140.6 MB\ncloud_download ئاپ Clash of Kings – CoKElex WirelessStrategy 6.11.0 (140.6 MB)


مانگرتنی خۆرسك و بەربڵاوی مامۆستایانی شاری “سەقز” – زاگرۆس پۆست\nماڵەوە / كولتوور / مانگرتنی خۆرسك و بەربڵاوی مامۆستایانی شاری “سەقز”\nمانگرتنی خۆرسك و بەربڵاوی مامۆستایانی شاری “سەقز”\nچوار شه‌ممه 21 كانونی دووه‌م 2015\tكولتوور, کوردستان, هەواڵ 97 جار خوێنراوه‌ته‌وه\nماوەی 2 رۆژە مامۆستایانی شاری سەقز دەستیان داوەتە مانگرتن و تا دێت پشتیوانیەكان بۆ بەرینتر بوونەوەی ئەو مانگرتنە بەرینتر دەبێتەوە.\nبە پێی هەواڵی گەیشتووە بە “زاگرۆس پۆست”، پاش ئەوەیكە لە ماوەی رۆژانی رابردوو بە ئاستێكی زۆر ئێس ئێم ئێس و پەیام بە مەبەستی مانگرتنی مامۆستایان لە رۆژانی سێشەممە و چوارشەممە 1ی مانگی رێبەندان بڵاو كرایەوە، ئەو مانگرتن لە ئاستێكی زۆر لە لایەن مامۆستایانی شاری “سەقز”ەوە پێشوازیی لێكرا و مامۆستایانی شاری سەقز بەگشتیی دەستیان دایە مانگرتنی ناڕازییانە و لە چوون بۆ سەر پۆلەكانی خوێندن خۆیان بوارد.\nئەو مانگرتنە كە یەتابەتی لە لایەن مامۆستایانی قۆناغی دواناوەندییەوە پێشوازیی لێكرا، بووە هۆی راكێشانی پشتیوانیی مامۆستایان لە باقی شارەكانی دیكەی رۆژهەڵاتی كوردستان و بەرینتر بوونەوەی ئەو مانگرتن و ناڕەزاییانە.\nیەكێك لەو مامۆستا مانگرتووانەی شاری “سەقز” كە نەیویستووە ناوی ئاشكرا بكرێ بە “زاگرۆس پۆست”ی راگەیاندووە، كە ئێمە وێڕای پێداگریی لە مانگرتن لە خواردنەكەمان تا دەستڕاگەیشتن بە خواست و داواكارییەكانمان، داوا لە هەموو هاوكارانمان و مامۆستایانی ئازیز لە سەرانسەر كوردستان و ئێران دەكەین تا بە ئەم رەوتەی ئێمە پەیوەست بن و هەم لە كەشی سایبری و هەم لە رێگای راگەیاندن و ناوەندە پیشەییەكانەوە دەنگی مامۆستایانی ناڕازیی و مانگرتوو بە گوێی هەمووان بگەیەنن.